title: Jet Star

text:
Schwarzkopf on valmistanut kaikkiaan neljää Jet Star -mallia:
Lisäksi on valmistettu myös pitkää Jet Star -rataa mallinimellä Speed Racer.


title: Prokofjev

text: Prokofjev (), naisilla Prokofjeva (Проко́фьева) on yleinen venäläinen sukunimi. Se perustuu kreikkalaisperäiseen etunimeen Prokofi (Прокофий). Nimen variantti on "Prokopjev" (Проко́пьев). Se voi viitata seuraaviin henkilöihin:


title: Bjørn Dæhlie

text: Bjørn Erlend Dæhlie (s. 19. kesäkuuta 1967, Elverum, Norja) on norjalainen entinen huipputason maastohiihtäjä. Hän on mitalien määrällä mitattuna kaikkien aikojen toiseksi paras talviolympiaurheilija Ole Einar Bjørndalenin jälkeen.


title: Bjørn Dæhlie

text: Häntä on pidetty kaikkien aikojen parhaana mieshiihtäjänä.


title: Bjørn Dæhlie

text: Dæhlie voitti vuosina 1992–1998 Albertvillen, Lillehammerin ja Naganon talviolympialaisista yhteensä 12 mitalia, joista kahdeksan on kultaisia. Lisäksi hän saavutti yhdeksän maailmanmestaruutta Lahden, Val di Fiemmen, Falunin, Thunder Bayn, Trondheimin ja Ramsaun MM-hiihdoista vuosien 1989–1999 aikana.


title: Bjørn Dæhlie

text: Bjørn Dæhlien suhteellinen hapenottokyky oli epävirallisen arvion mukaan maailmanennätysluokkaa. Dæhlien hapenottokyvyksi mitattiin 96 millilitraa painokiloa kohti minuutissa.


title: Bjørn Dæhlie

text: Huipulla lopetettuaan Dæhlie on suunnittelut hiihtopukuja. Viimeisen kerran Dählie kilpaili helmikuussa 2002 FIS:n Marathon Cupin 63 kilometrin kilpailussa Otepäässä.


title: Warholin supertähdet

text: Warholin supertähdillä tarkoitetaan taiteilija Andy Warholin ympärilleen keräämää joukkoa newyorkilaisia persoonallisuuksia. Supertähdet olivat esillä Warholin taiteessa ja elokuvissa 1960-luvulta 1970-luvun alkupuolelle asti ja toimivat hänen seurueenaan taidemaailman sosiaalisissa tapahtumissa. Ensimmäinen tunnustettu supertähti oli Baby Jane Holzer, jota Warhol käytti monissa varhaisissa filmikokeiluissaan.


title: Warholin supertähdet

text: Supertähdet auttoivat Warholia saamaan julkisuutta, ja hän tarjosi tähdilleen vastineeksi kuuluisuutta ja huomiota. Warholin näkemykset taiteesta ja kuuluisuudesta olivat hyvin lähellä hänen ihannoimansa Hollywoodin kultakauden ajan elokuvastudioiden käytäntöä, jossa tähtiä tehtiin tekemällä. Tähdet kuuluivat studioille ja heidän tuli totella sen käskyjä.


title: Warholin supertähdet

text: Yhdysvalloissa parhaiten tunnetuksi Warholin supertähdeksi muodostui rikkaan perheen tytär Edie Sedgwick. Warhol ja Sedgwick olivat hyvin läheisiä vuonna 1965, samanlaista kampausta ja pukeutumista myöten, mutta Warholin into kaikkosi melko nopeasti Sedgwickin menetettyä rahansa ja vajottua liian syvälle päihderiippuvuuteen. Warhol piti ympärillään muitakin kauniita naisia, esimerkkeinä Viva, Ultra Violet, Nico ja International Velvet.


title: Warholin supertähdet

text: Warholin pahamaineisen kuuluisa studio, nimeltään "Factory" (suomeksi tehdas), toimi supertähtien kohtaus- ja luomispaikkana, ja hänellä olikin tapana kutsua satunnaisia ihmisiä käymään tehtaassaan pyytämällä heitä "koekuvaukseen", joskaan kamerassa ei aina edes ollut filmiä. Mutta innostuessaan kunnolla elokuvanteosta Andy alkoi kerätä supertähdiksi entistä kummallisempia henkilöitä. Tärkeimmät supertähdet nousivat esille Warholin ensimmäisen Silver Factory -studion aikana, ja heidän joukossaan oli Paul America, Ondine, Taylor Mead, Mary Woronov, Eric Emerson, Gerard Malanga, Billy Name ja Brigid Berlin (tunnetaan myös nimellä Brigid Polk).


title: Warholin supertähdet

text: Myöhempiin filmeihinsä, jotka Warhol teki yhteistyössä Paul Morrisseyn kanssa, Andy rekrytoi uusia supertähtiä kuten Joe Dallesandron, Penny Arcaden, Andrea Feldmanin, Jane Forthin, Geraldine Smithin ja Sylvia Milesin. Tänä aikana Warholia alkoi kiehtoa myös transvestiitit, joten hän ylensi supertähdiksi myös Candy Darlingin, Holly Woodlawnin ja Jackie Curtisin.


title: Warholin supertähdet

text: Tähdet olivat harvoin perinteisellä tavalla kauniita ja monilla heistä oli vakavia huumeongelmia. Factoryn joukko oli tavallaan kokoelma oikeaan Hollywoodiin kelpaamattomia outolintuja. Warhol itse kieltäytyi huumeista, mutta katsoi ja kuvasi mielellään tähtiensä itsetuhoista käyttäytymistä sivusta. On myös sanottu, että Warhol piti ympärillään mitä kummallisimpia ihmisiä, jotta kukaan ei kiinnittäisi häneen huomiota, sillä hän myönsi olevansa ujo ihminen ja pitikin usein mustia laseja silmillään välttyäkseen katsekontaktilta ja nauhoitti ihmisten puhetta sen sijaan että keskustelisi heidän kanssaan.


title: Warholin supertähdet

text: Warhol kuitenkin vetäytyi julkisuudesta sen jälkeen kun Factoryssa satunnaisesti vieraillut henkisesti häiriintynyt nainen, Valerie Solanas, ampui häntä vuonna 1968. Warholin supertähtien ajan kimmellys haihtui äkkiä, mutta jätti jälkeensä elokuvan The Chelsea Girls, joka kertoo supertähtien elämästä Hotel Chelseassa.


title: Warholin supertähdet

text: Supertähtien elokuvia ei näe kovinkaan usein, etenkään Suomessa, mutta Warholin ja Morrisseyn yhteistyönä tehdyt "Flesh", "Trash." "Heat," ja "Women in Revolt," jonka kanssa Warholilla oli hyvin vähän tekemistä, ovat nähtävissä silloin tällöin.


title: Hotel Chelsea

text: Hotel Chelsea on tunnettu taiteilijoiden, muusikoiden ja kirjailijoiden asuttama hotelli New Yorkissa. Se sijaitsee 23rd Streetillä Seventh ja Eight Avenuen välissä.


title: Hotel Chelsea

text: Hotelli ottaa vastaan uusia vieraita mutta on pääasiallisesti tunnettu pitkäaikaisista asukkaistaan, niin aikaisemmista kuin nykyisistä. Hotelli on aina toiminut taiteellisen ja boheemin toiminnan keskuksena, ja se sisältää myös paljon entisten asukkaittensa jälkeensä jättämiä taideteoksia. Chelsea kuuluu kulttuuriperinnöltään tärkeisiin rakennukseksi New Yorkissa.


title: Hotel Chelsea

text: Itse rakennus valmistui vuonna 1883 yksityisasuntolaksi, joka avasi ovensa vuonna 1884. Siihen aikaan Chelsea, kuten sen lähiympäristökin, oli aivan New Yorkin suositun teatterialueen sydämessä. Muutaman vuoden sisällä teatterit muuttivat kuitenkin muualle, ja asuntolan taloudelliset paineet alkoivat kasvaa. Rakennus myytiin uudelle omistajalle vuonna 1905 ja avattiin hotellina.


title: Hotel Chelsea

text: Chelseassa Sex Pistols -yhtyeen basisti Sid Viciousin epäillään puukottaneen tyttöystävänsä Nancy Spungenin.


title: Hotel Chelsea

text: Hotelli pantiin myyntiin lokakuussa vuonna 2010. Omistajiin kuuluva ja sitä 50 vuotta johtanut Stanley Brad oli vielä helmikuussa vuonna 2011 halukas ostamaan hotellin, mutta hän on sittemmin luopunut ajatuksesta. Heinäkuussa vuonna 2011 hotelli suljettiin korjaustöitä varten määrittelemättömäksi ajaksi.


title: Hotel Chelsea

text: Olemassaolonsa aikana Hotel Chelseassa on asunut tunnettua kirjailijoita ja runoilijoita, esimerkiksi Mark Twain, O. Henry, Dylan Thomas, Arthur C. Clarke, William S. Burroughs, Gregory Corso, Leonard Cohen, Arthur Miller, Quentin Crisp, Gore Vidal, Tennessee Williams, Allen Ginsberg, Brendan Behan, Robert Oppenheimer, Jean-Paul Sartre ja Simone de Beauvoir.


title: Hotel Chelsea

text: Hotellissa on ollut myös useiden elokuva-alan ihmisten koti, kuten Stanley Kubrickin, Miloš Formanin, Lillie Langtryn, Ethan Hawken, Dennis Hopperin, Uma Thurmanin ja Jane Fondan.


title: Hotel Chelsea

text: Hotellin historiaa ovat värittäneet myös monet siellä viihtyneet musiikki-ihmiset, kuten Patti Smith, Virgil Thomson, Dee Dee Ramone, Henri Chopin, John Cale, Édith Piaf, Bob Dylan, Janis Joplin, Jimi Hendrix, Sid Vicious, Jobriath, Rufus Wainwright sekä Anthony Kiedis. Vuoden 2003 huhtikuussa The Libertines -yhtyeen jäsenet Pete Doherty ja Carl Barât nauhoittivat Chelseassa alkuperäiset "Babyshambles" -sessiot.


title: Hotel Chelsea

text: Hotellissa on myös esillä ja kokoelmissaan töitä useilta siellä asuneilta taiteilijoilta. Heidän joukossaan ovat muun muassa Brett Whiteley, Christo, Richard Bernstein, Robert Mapplethorpe, Frida Kahlo, Diego Rivera, Robert Crumb, Jasper Johns, Claes Oldenburg, Vali Myers ja Henri Cartier-Bresson.


title: Hotel Chelsea

text: Chelsea yhdistetään usein myös Warholin supertähtiin. Heistä Chelseassa ovat asuneet ainakin Viva, Ultra Violet, Holly Woodlawn, Brigid Berlin, Andrea Feldman, Nico, Paul America, ja Edie Sedgwick, joka kerran melkein sytytti koko hotellin palamaan nukahdettuaan huoneessaan savuke kädessä.


title: Hotel Chelsea

text: Hotellissa on kuvattu muun muassa elokuvat


title: Koreankuusi

text: Koreankuusi ("Picea koraiensis") on havupuu joka kasvaa luonnonvaraisena Pohjois-Korean vuoristossa pääasiassa Yalu-joen varrella, Koillis-Kiinassa Jilinin provinssissa ja pienellä alueella Venäjällä Ussuri-joen varrella.


title: Koreankuusi

text: Koreankuusi on muodoltaan kartiomainen, oksan kärjet taipuvat ylöspäin. Neulaset ovat tumman sinivihreitä, teräväkärkisiä ja murskattaessa hyväntuoksuisia.


title: Koreankuusi

text: "Picea koraiensis" var. "pungsanensis" on koreankuusen uhanalainen muunnos, jota tavataan vain harvoilla eristäytyneillä alueilla Pohjois-Koreassa.


title: Bernie Ecclestone

text: Bernard Charles "Bernie" Ecclestone (s. 28. lokakuuta 1930 Ipswich, Suffolk, Englanti) on englantilainen entinen Formula 1 -sarjaa hallinnoivien Formula One Management sekä Formula One Administration -yhtiöiden pää- ja toimitusjohtaja.


title: Bernie Ecclestone

text: Ecclestone määräsi yhtiöidensä kautta muun muassa F1-sarjan televisiointioikeuksista 1970-luvulta lähtien vuoteen 2017. Lisäksi Concorde-sopimuksen seurauksena hänen yhtiönsä päättävät F1-kilpailujen hallinnosta, järjestämisestä ja logistiikasta. Ecclestone aloitti F1-brändin kehittämisen jo 1970-luvun lopulla, jolloin hän palkkasi Patrick McNallyn myymään mainostilaa ratojen varsilta. Ecclestone syrjäytettiin 86-vuotiaana johtoasemastaan tammikuussa 2017.


title: Bernie Ecclestone

text: Ecclestone aloitti liikemiehen uransa tekemällä kauppaa moottoripyörillä Etelä-Englannissa toisen maailmansodan jälkeen. Hän osallistui moottoripyörä- ja Formula 3-kilpailuihin, mutta huonolla menestyksellä. Humoristisesti onkin todettu Ecclestonen näyttävimmän saavutuksen Formula 3:ssa olleen jättiruuhkan aiheuttaminen Brands Hatchissä. Hän siirtyi lajin bisnespuoleen ajettuaan pahan kolarin Brands Hatchissä 1949. Silti Ecclestone osallistui kahteen F1-kisaan vuonna 1958 mutta karsiutui sekä Monacon että Silverstonen aika-ajon jälkeen. Ecclestone itse on kommentoinut puuttellisia kisakuskin taitojaan: "Minulla oli huonot silmät. Tärkeintä kilpa-ajajalle on erinomainen näkö- ja havaintokyky".


title: Bernie Ecclestone

text: 1957 Ecclestonesta tuli nuoren Stuart Lewis-Evansin manageri. Hän osti Connaughtin F1-tallin, ja sillä oli sarjassa neljä kuljettajaa. Yhden hän yritti omin avuin turhaan saada Monacon GP:n karsinnan läpi. Lewis-Evansin kuoltua Marokon GP:ssä Ecclestone vetäytyi F1-sarjasta muutamaksi vuodeksi. Hän palasi F1-sarjaan 1960-luvun puolivälissä Jochen Rindtin manageriksi. 1968–1969 hän johti Lotuksen F2-tallia, jonka kuljettaja Rindt oli.


title: Bernie Ecclestone

text: 1972 Ecclestone osti Brabham-tallin ja havaitsi samalla, että koko Formula 1-sarja tarvitsi parempaa organisointia. Ecclestonesta tuli yksi tallien yhdistyksen, FOCA:n perustajista 1974. Samalla hän nousi sen merkittäväksi johtohahmoksi. Aluksi Ecclestone johti tallien taistelua uutta ilmoittautumisjärjestelmää vastaan, joka takasi kaikille mukana oleville talleille aikaisempaa suuremman starttirahan. Taistelu päättyi Focan voitoksi, ja Ecclestone käynnisti seuraavaksi taistelun televisiointioikeuksista. Siitä kehittyi arvovaltainen taisto Jean-Marie Balestren johtaman Fisan ja Ecclestonen johtaman Focan välillä.


title: Bernie Ecclestone

text: Fisan ja Focan kiista oli Formula 1 -historian merkittävimpiä "taisteluita", jossa lajin kattojärjestöt taistelivat vallasta F1-sarjassa. Lopulta kiista päättyi kompromissiin Concorde-sopimuksella, joka olisi voimassa 25 vuotta. Fisa päätti säännöistä, ja Foca hoiti taloudelliset asiat, kuten televisiointioikeudet, ja siitä aukeni Ecclestonelle reitti F1-sarjan yksinvaltiaaksi.


title: Bernie Ecclestone

text: Focan lisäksi Ecclestone johti Brabham-tallia, joka oli joutunut pahaan alamäkeen sen perustajan Jack Brabhamin lopetettua uransa 1970. Ecclestonen palkattua talliin brasilialaisen Nelson Piquet'n talli nousi hetkeksi takaisin voittojen ja jopa mestaruuksien tielle. Lopullinen alamäki alkoi vasta, kun Piquet lähti Williamsille 1986, minkä jälkeen talli ei voittanut enää yhtään kilpailua. Alamäen alkaessa Ecclestone erosi Brabhamin tallipäällikön paikalta ja siirtyi hänelle varatulle paikalle F1:n diktaattoriksi. Kun F1 sai television välityksellä lisää katsojia, alkoi sarjan menestys ulkomailla, mikä tuotti Ecclestonelle taloudellista menestystä. Ecclestonen valta kasvoi entisestään, kun hänen kiistakumppaninsa Balestre syöstiin Fisan johdosta ja tilalle nousi Ecclestonen hyvä ystävä Max Mosley. Siitä lähtien Ecclestone johti F1-sarjan bisnesimperiumia yksinvaltiaan tavoin vuoteen 2017 saakka, kunnes hänet syrjäytettiin.


title: Bernie Ecclestone

text: Ecclestone on tukenut Britannian työväenpuoluetta Labour Partya. Vuonna 2000 nousi kohu, kun Ecclestone lahjoitti puolueelle miljoona puntaa. Kohun vuoksi lahjoitus palautettiin Ecclestonelle. Toisaalta Ecclestone on esittänyt myönteisiä kannanottoja muun muassa Hitleristä ja Husseinista ja sanonut kallistuvansa pikemmin totalitarismin kuin demokratian suuntaan.


title: Bernie Ecclestone

text: Vuonna 2011 talouslehti Forbesin mukaan Ecclestonen omaisuus oli 4,2 miljardia dollaria, ja näin ollen hän oli Yhdistyneen kuningaskunnan neljänneksi rikkain henkilö. Edellisenä vuonna hänen tulonsa olivat olleet 200 miljoonaa dollaria.


title: Bernie Ecclestone

text: Vuonna 2004 Ecclestone myi Kensington Palace Gardenissa sijaitsevan asuntonsa, koskaan siinä asumatta, liikemies Lakshmi Mittalille 57,1 miljoonan dollarin hintaan. Tämä teki siitä tuolloin maailman kalleimman talon.


title: Bernie Ecclestone

text: Ecclestone on ollut naimisissa kahdesti. Hänen ensimmäinen vaimonsa oli nimeltään Ivy, ja heillä on tytär nimeltä Deborah. Myöhemmin hän nai Slavica Ecclestonen (o.s. Radić), jonka kanssa hän oli naimisissa liki 25 vuotta. Slavica syntyi Rijekan kaupungissa Kroatiassa Jugoslaviassa vuonna 1958. Hän oli entinen Armanin malli, ja miestään 28 vuotta nuorempi ja 29 senttimetriä pidempi. Heillä on kaksi tytärtä; Tamara Ecclestone (s. 1984) ja Petra Ecclestone (s. 1988). Pariskunta erosi virallisesti 11. maaliskuuta 2009. Vuonna 2012 elokuussa hän nai jälleen huomattavasti nuoremman naisen, Fabiana Flosin, joka oli 46 vuotta nuorempi kuin Ecclestone.


title: Bernie Ecclestone

text: Ecclestone oli oikeudessa Münchenissä syytettynä saksalaispankkiirin lahjomisesta, mutta hän sopi syyttäjän kanssa syytteistä luopumisesta lahjoittamalla 75 miljoonaa euroa Baijerin vapaavaltiolle. Jos Ecclestone olisi tuomittu, hän olisi voinut saada jopa kymmenen vuoden vankeusrangaistuksen ja joutua luopumaan formulaliiketoiminnasta. Kyseisissä sopimustapauksissa saatuja rahoja käytetään esimerkiksi hyväntekeväisyyteen. Syyttäjän mukaan muun muassa Ecclestonen ikä vaikutti sopimuksen syntymiseen.


title: Siperiankuusi

text: Siperiankuusi ("Picea obovata") on mäntykasvien heimoon ja kuusten sukuun kuuluva havupuu. Se on usein luokiteltu metsäkuusen ("Picea abies") alalajiksi. Siperiankuusi risteytyy metsäkuusen nimialalajin euroopankuusen kanssa.


title: Siperiankuusi

text: Siperiankuusi kasvaa matalammaksi kuin euroopankuusi, enintään 20 metriä. Selvä ero puun habituksessa euroopankuuseen verrattuna on latvuksen kapeus. Myös siperiankuusen kävyt ovat pienemmät kuin euroopankuusella ja sen nuoret haarat ovat nystykarvaiset.


title: Septimius Severuksen riemukaari

text: Septimius Severuksen riemukaari on riemukaari Roomassa Forum Romanumin luoteiskulmassa. Valkoisesta marmorista valmistettu rakennelma pystytettiin juhlistamaan keisari Septimius Severuksen ja hänen poikiensa Caracallan ja Getan vuonna 202 päättynyttä parthialaisia vastaan käymää voitollista sotaretkeä. Kaari vihittiin käyttöön vuonna 203, mutta ilmeisesti sen rakentaminen oli aloitettu jo Septimius Severuksen ensimmäisen, kymmenen vuotta aikaisemman Parthian-retken jälkeen.


title: Septimius Severuksen riemukaari

text:
Kolme kaarta lepäävät pilareilla, joiden edessä on korokkeilla neljä pylvästä molemmin puolin irrallaan itse riemukaaresta. Eroosion takia niin paljon lietettä ja maata oli irronnut läheisiltä kukkuloilta, että riemukaari oli hautautunut pylväiden juureen asti ennen kuin se kaivettiin esiin maasta. Keskiaikaisen ja uuden ajan alun liikenteen aiheuttamia vauriota voi yhä havaita pylväiden jalustoissa.
Alun perin kaari oli rakennettu jalustalle ja sitä lähestyttiin nousemalla portaat Forumin antiikin aikaiselta tasolta. Runsaasti koristellusta pääkaariholvista aukeavat portit sivukaariin – tyyli, jota on jäljitelty monissa uudemmissa riemukaarissa. Eteläpilarissa olevat portaat vievät monumentin huipulle, jossa seisoi keisarin ja hänen poikiensa patsaat nelivaljakon vetämissä vaunuissa sotilaiden ympäröiminä.


title: Septimius Severuksen riemukaari

text: Septimius Severuksen kuoleman jälkeen vuonna 211 Caracalla antoi murhauttaa Getan ja poistatti hänet asiakirjoista ja muistomerkeistä. Getan nimi ja kuvat poistettiin tällöin myös riemukaaresta ("damnatio memoriae").


title: Septimius Severuksen riemukaari

text: Kaari seisoo lähellä Capitolium-kukkulan juurta. Alun perin kaarelle johti pieni portaikko, kuten Trajanuksen riemukaaressa Anconassa. Jo 400-luvulle tultaessa eroosio oli nostanut maantasoa niin paljon, että kaaren läpi laitettiin ensimmäistä kertaa kulkemaan tie. Keskiajalla toistuvat tulvat toivat niin paljon mutaa ja sedimenttejä matalalle alueelle, jossa Forum sijaitsee, että kaaresta oli enää puolet näkyvissä.


title: Alex Yoong

text: Alex Yoong (; 20. heinäkuuta 1976 Kuala Lumpur) on malesialainen kilpa-autoilija ja Malesian ensimmäinen ja toistaiseksi ainoa Formula 1 -kuljettaja.


title: Alex Yoong

text: Yoong pääsi F1-sarjaan malesialaisen vedonlyöntiyhtiö Magnumin tuella. Hän ajoi kaudella 2001 kolme kilpailua Minardi-tallissa. Sopimusta jatkettiin seuraavalle kaudelle, mutta Yoongilla oli toistuvia vaikeuksia päästä kilpailuihin mukaan, ja Anthony Davidson tuurasi häntä kahden kilpailun ajan. Yoongin otteet paranivat kauden mittaan, mutta hänen sopimustaan ei kauden jälkeen jatkettu. Yoong osallitui F1-sarjassa yhteensä 15 Grand Prix'hin, joista paras sijoitus oli vuoden 2002 Australian Grand Prix'n 7. sija, mutta silloin vain kahdeksan autoa pääsi maaliin asti ja kuudelle parhaalle jaettiin pisteitä.


title: Alex Yoong

text: Kaudella 2003 Yoong esitti lupaavia otteita Amerikan Champ Car -sarjassa (entinen CART-sarja) kauden avauskilpailussa sijoittumalla yhdeksänneksi, mutta hänen kautensa loppui lyhyeen tallin talousvaikeuksien takia. Vuonna 2004 Yoong kilpaili Australian V8 Supercar -urheiluautosarjassa ilman mainittavampaa menestystä, ja on sen jälkeen keskittynyt toimimaan kotimaassaan F1-kilpailujen televisiolähetysten kommentaattorina. Yoong edusti Malesiaa A1 Grand Prix -sarjassa yhdessä Fairuz Fauzyn kanssa. Hän voitti kauden päätösviikonloppuna Shanghaissa sprinttikilpailun ja keräsi lisäksi kaksi kakkossijaa.


title: Alex Yoong

text: 6. joulukuuta 2009 Yoong nimitettiin uuden malesialaistaustaisen Lotus Racing -tallin nuorten kuljettajien kehitysohjelman johtajaksi.


title: Makedonianmänty

text: Makedonianmänty ("Pinus peuce") on mäntyjen sukuun ja mäntykasvien heimoon kuuluva havupuu. Laji kasvaa luonnonvaraisena Balkanin vuoristossa, yleensä 1 000–2 200 metrin korkeudella ja muodostaa usein puurajan. Se kasvaa parhaimmillaan 35–40 metrin pituiseksi ja runko voi saavuttaa 1,5 metrin läpimitan. Normaali korkeus on kuitenkin 10-18 metriä.


title: Makedonianmänty

text: Neulasia on viisi yhdessä samassa kääpiöoksassa, pituudeltaan ne ovat 7–10 cm. Kävyt ovat pituudeltaan yleensä 8–15 cm. Siemenet ovat 7 mm:n mittaisia ja niissä on 1,5 cm pitkä siipi. Siemeniä levittää tuuli, mutta usein asialla voi olla myös pähkinähakki.


title: Makedonianmänty

text: Makedonianmänty on kestävä koristekasvi Etelä- ja Keski-Suomessa. Parhaiten se menestyy valoisalla paikalla. Laji on kotoisin nimensä mukaisesti Makedoniasta ja kasvaa yleensä tuoreissa keskiravinteisissa metsissä tai kallioilla.


title: Robin Warren

text: J. Robin Warren (s. 11. kesäkuuta 1937, Adelaide, Etelä-Australia) on australialainen patologi ja tutkija, joka löysi helikobakteerin vuonna 1979. 1980-luvulla hän osoitti yhdessä Barry Marshallin kanssa, että gastriitti, mahalaukun limakalvon tulehdus sekä vatsalaukun ja pohjukaissuolen haava johtuvat tästä bakteerista. Vuonna 2005 Warren jakoi Nobelin lääketieteen palkinnon yhdessä Marshallin kanssa näistä helikobakteeriin liittyvistä tutkimuksista.


title: Barry Marshall

text: Barry J. Marshall (s. 30. syyskuuta 1951 Kalgoorlie, Länsi-Australia) on australialainen lääkäri ja kliinisen mikrobiologian professori University of Western Australiassa. Hän osoitti 1980-luvulla yhdessä Robin Warrenin kanssa ensimmäistä kertaa, että erilaiset mahan tulehdustilat kuten mahalaukun limakalvon tulehdus sekä vatsalaukun ja pohjukaissuolen haava voivat aiheutua helikobakteerista. Aikaisemmin oli laajalti uskottu kyseisten vaivojen aiheutuvan stressistä, vahvasti maustetusta ruuasta ja runsaasta alkoholinkäytöstä. Vuonna 2005 Marshall ja hänen pitkäaikainen kollegansa Robin Warren palkittiin tästä tutkimustyöstä Nobelin lääketieteen palkinnolla.


title: Kaarle (Belgia)

text: Kaarle Flanderin kreivi, Belgian prinssi ja sijaishallitsija (10. lokakuuta 1903 – 1. kesäkuuta 1983), oli Belgian sijaishallitsija veljensä Leopold III:n valtakauden lopulla.


title: Kaarle (Belgia)

text: Kaarle (Charles Théodore Henri Antoine Meinrad / Karel Theodoor Hendrik Anton Meinrad) syntyi Brabantin herttuan ja tulevan kuninkaan Albert I:n ja hänen puolisonsa Elisabethin, syntyjään herttuatar Baijerissa, toisena poikana. Syntymän jälkeen hänestä tuli Belgian prinssi ja 31. tammikuuta 1910 Kuningas Albert I myönsi nuorelle prinssille erään Euroopan vanhimmista arvonimistä, Flanderin kreivin arvon. Tätä titteliä hän käytti koko elämänsä, myös sukunimenään.


title: Kaarle (Belgia)

text: Prinssi Kaarle oleskeli Isossa-Britanniassa ensimmäisen maailmansodan aikana ja suoritti siellä perusopintonsa. Tämän jälkeen hän siirtyi Ison-Britannian laivaston palvelukseen ja sai siellä monipuolisen meriupseerin koulutuksen. Sotilasopinnot päättyivät vuonna 1925.


title: Kaarle (Belgia)

text: Toisen maailmansodan lähestyessä ja jo osittain riehuessa Kaarle nimitettiin everstiksi 19. syyskuuta 1939. Liikekannallepanon ja sitä seuranneen 18 päivän taistelun aikana hän toimi ratsuväen esikunnassa. Sodan ja saksalaismiehityksen aikana prinssi Kaarle eli hyvin kätkeytyneenä Brysselissä. Vapautusta edeltäneinä kuukausina hän eli väärän nimen turvin eräässä eteläisen Belgian pienessä kylässä.


title: Kaarle (Belgia)

text: Sodan päättyessä vuonna 1944 Belgian kuningas ei olut maassa, vaan saksalaisten hallussa Saksassa ja Itävallassa. Kun kuitenkin perustuslaissa oli mahdollisuus määrätä sijaishallitsija, niin parlamentti ja senaatti yhteisistunnossaan nimittivät Flanderin Kaarlen veljensä Leopold III:n sijaishallitsijaksi. Sijaishallitsija vannoi virkavalansa perustuslaille 20. syyskuuta 1944. Kaarle hoiti sijaishallitsijan tehtäviä 20. heinäkuuta 1950 saakka, jonka jälkeen valta palasi hyvin pieneksi hetkeksi Leopold III:lle ennen siirtymistä Baudouin I:lle.


title: Kaarle (Belgia)

text: Kaarlen sijaishallitsijakauden politiikkaa väritti pääsääntöisesti kysymys kuninkaan asemasta ja Belgian monarkiasta ja sen kohtalosta. Tätä nimetään kansallisessa historiassa "kuninkaalliseksi ongelmaksi". Kysymys suhtautumisesta kuninkaan paluuseen ja monarkiaan jakoi kansan lähes kaikissa muissakin asioissa.


title: Kaarle (Belgia)

text: Epävakaudesta kertoo myös se, että sijaishallituskauden aikana maassa oli yhdeksän eri hallitusta. Kuitenkin sisäpoliittisesti merkittävä oli 19. helmikuuta 1948 hyväksytty laki, joka antoi äänioikeuden myös naisille. Tällä oli merkittäviä vaikutuksia ns. "kuninkaallisessa ongelmassa".


title: Kaarle (Belgia)

text:
Sota oli rauhoittanut maan kahden kieliryhmän välistä taistelua, mutta ei suinkaan haudannut sitä. Lisäksi flaaminkieliset suhtautuivat huomattavasti myönteisemmin kuninkaan paluuseen ja monarkiaan kuin ranskankieliset vallonit. Näin eri politiikan aspektit sulautuivat yhdeksi sekasotkuksi, jossa sijaishallitsija Kaarle yritti parhaansa mukaan pysyä koko maan hallitsijana ja jokaisen belgialaisen edustajana.
Ulkopolitiikan hoito oli paljon sisäpolitiikka helpompaa. Belgia teki heti sodan jälkeen suuria ratkaisuja, jotka vaikuttavat maan politiikassa vielä tänäänkin:Lisäksi maa otti vastaan Yhdysvaltojen tarjoamaa Marshall-apua ja oli valmistelemassa Euroopan unionin esiastetta Euroopan Hiili- ja Teräsyhteisön perustamista.


title: Kaarle (Belgia)

text: Kun sijaishallitsijan tehtävät vuonna 1950 päättyivät, niin Kaarle vetäytyi yksityisyyteen. Hän asui pääsääntöisesti Ostendessä, kuninkaallisen perheen omistaman "Raversijden" alueelle rakennetussa huvilassa.


title: Kaarle (Belgia)

text: Aikansa hän omisti taiteille. Hänellä oli hyvin läheiset suhteet maansa taiteilijoihin. Lisäksi hän piirsi ja maalasi myös itse. Hän järjesti lukuisia töittensä näyttelyitä. Työnsä hän signeerasi joko "Charle de Flandre" tai flaaminkielisesti "Karel van Vlaanderen".


title: OKB

text: OKB (, suom. läh. ’Kokeellinen suunnittelutoimisto’) oli Neuvostoliitossa käytetty nimitys lentokoneteollisuuden suunnittelutoimistoille tuotantojärjestelmässä, jossa suunnittelu ja valmistus oli erotettu (eli valmistus oli ulkoistettu). Kunkin suunnittelutoimiston nimi oli OKB-numero, mutta eräät niistä tunnettiin myös toimistojen pääsuunnittelijoiden nimillä. Esimerkiksi OKB-51-toimistoa johti Pavel Suhoi ja siitä tuli aikanaan OKB Suhoi. Pääsuunnittelijoiden nimet jäivät elämään organisaatioissa vielä nimimiesten siirryttyä eläkkeelle ja kuoltua. Vielä 1990-luvulla nimet yleensä siirtyivät osittain yksityistetyillekin venäläisille ilmailu-, avaruus- ja puolustusvälineteollisuusyrityksille.


title: OKB

text: Nämä valtion organisaatiot eivät valmistaneet suunnittelemiaan lentokoneita, helikoptereita, ohjuksia jne. Niillä kuitenkin oli merkittävää tuotantokapasiteettia prototyyppien valmistukseen. Tämä selittää nimen.


title: Ruotsinsalmen ensimmäinen meritaistelu

text: Ruotsinsalmen ensimmäinen meritaistelu käytiin elokuussa 1789 nykyisen Kotkan edustalla Ruotsin ja Venäjän laivastojen välillä osana a.


title: Ruotsinsalmen ensimmäinen meritaistelu

text: Ruotsin saaristolaivasto kärsi taistelussa 24. elokuuta 1789 kovan tappion ja menetti parikymmentä alusta, muun muassa lippulaivan, kruununparkki Amphionin sekä 1 500 sotilasta. Venäjän tappiot olivat 169 kaatunutta tai kadonnutta, tuhoutunut tykkivene sekä kaksi tuhoutunutta ja yksi pahasti vaurioitunut barkassi. Lisäksi ruotsalaiset kaappasivat Mussalon länsipuolella huoltolotja HOBAЁn ja sen lastina olleet 820 puutaa ruisjauhoja.


title: Ruotsinsalmen ensimmäinen meritaistelu

text: Ruotsin saaristolaivastoa johti yliamiraali Carl August Ehrensvärd. Venäjän joukot oli jaettu kahteen eskaaderiin: pääjoukkojen johdossa oli Nassau-Siegenin prinssi amiraali Karl Henrik Nikolaus Otto, mutta Haapasaaren kautta tuli 20 alusta kenraali Ivan Ballen johdolla.


title: Ruotsinsalmen ensimmäinen meritaistelu

text: Taistelu alkoi Ruotsin yllätyshyökkäyksellä Kuutsalon ja Seiskarin kapeikon suunnalta. Sen tarkoituksena oli pakottaa vihollinen Sunilan salakareja vilisevälle merialueelle. Nopeasti epäedullisiksi muuttuneet tuuliolosuhteet sekä epäselvyydet viestiliikenteessä johtivat pian katastrofiin. Pääosin Närpiöstä ja Korsnäsistä värvätyt hylkeenpyytäjät ja traaninikkarit pakenivat oikealta sivustalta laivakunnittain aina Loviisaan asti heti vihollisen nähtyään. Tätä pidetään merkittävimpänä yksittäisenä syynä ankaraan tappioon. Muita syitä etsittäessä tuotakoon esiin, että ruotsalaisten ruuti oli kostunut poikkeuksellisen sateisen kesän seurauksena ja sen pontevuus oli ehkä vain 60 % taulukkoarvoihin verrattuna. Näin ollen Venäjän laivasto pystyi 12-naulaisilla tykeillä samoihin suorituksiin kuin ruotsalaiset 18-naulaisilla.


title: Ruotsinsalmen ensimmäinen meritaistelu

text: Taistelua seuranneena talvena Ruotsi vahvisti kuumeisesti laivastoaan. Niinpä kesällä 1790 se pystyi Ruotsinsalmen toisessa meritaistelussa huomattavasti parempaan tulokseen.


title: Ruotsinsalmen ensimmäinen meritaistelu

text: Ruotsinsalmen ensimmäisen meritaistelun vuosipäivä on Venäjän laivaston vuosipäivä. Ruotsin ja Suomen merivoimien vuosipäivä on puolestaan Ruotsinsalmen toisen meritaistelun vuosipäivä.


title: Subura

text: Subura tai Suburra oli kaupunginosa antiikin Roomassa. Suburan läpi kulki Argiletum-katu, joka päättyi kuurian kohdalla Forum Romanumilla. Tiheästi kansoitetun Suburan maine oli huono: siellä asui prostituoituja ja katukauppiaita, ja alue oli tulipaloherkkä.


title: Subura

text: Suburasta on jäänyt nykypäivään kuvauksia satiirikko Juvenaliksen teoksissa. Historioitsija Suetonius mainitsee, että Julius Caesar asui Suburassa ennen kuin hänestä tuli "pontifex maximus".


title: Grand slam

text: Grand slam on muun muassa tenniksessä käytetty termi, joka tarkoittaa yleensä neljää suurkilpailuvoittoa tai neljää saavutusta yhdessä kilpailussa.


title: Grand slam

text: Termi "grand slam" on peräisin korttipeleistä. Vistissä ja muissa samantapaisissa peleissä kaikkien tikkien saamistä on kutsuttu "slamiksi" 1600-luvulta alkaen. Myöhemmin, 1800-luvun alkupuolelta lähtien alettiin yhtä vaille kaikkien tikkien saamista kutsua pieneksi slamiksi ("little slam"), jolloin koko potin voittaminen sai vastaavasti nimityksen iso slam eli "grand slam". Vistin nykyaikainen seuraaja bridge peri tämän käytännön.


title: Grand slam

text: Grand slamiä on käytetty golfissa vuodesta 1930, jolloin Bobby Jones voitti lajin neljä suurinta turnausta.


title: Grand slam

text: Vaikka yleisesti esitetään, että tenniksen yhteydessä ilmaisua käytti ensimmäisenä vuonna 1933 amerikkalainen toimittaja Jon Kieran, oli urheilutoimittaja Alan Gould käyttänyt sitä samassa aihepiirissä jo parisen kuukautta aikaisemmin. Joka tapauksessa kun pelaaja Jack Crawford yritti voittaa samana vuonna neljä suurinta turnausta, Kieran vertasi sitä bridgen grand slamiin. Crawford kuitenkin epäonnistui yrityksessään. Ensimmäisenä tenniksessä grand slamiin kykeni Donald Budge vuonna 1938.


title: Grand slam

text: Pelaajan tai nelinpelikaksikon sanotaan tehneen "grand slamin", mikäli hän kykenee voittamaan tenniskauden neljä arvostetuinta turnausta, jotka ovat:Näistä neljästä turnauksesta käytetään nimitystä "grand slam -turnaukset". Turnaukset ovat yleisön, tiedotusvälineiden ja pelaajien kesken kaikista turnauksista arvostetuimpia, ja niissä jaetaan lisäksi suurimmat palkintorahasummat.


title: Grand slam

text: Grand slamista käytetään erilaisia lempinimiä. Jos pelaaja voittaa kaikki neljä turnausta mutta eri vuosina, hänen sanotaan voittaneen "grand slamin pitkänä".


title: Grand slam

text: Jos pelaaja voittaa samana vuonna sekä kaikki neljä turnausta että olympialaisten kultamitalin, hänen sanotaan voittaneen "kultaisen grand slamin". Steffi Graf ylsi vuonna 1988 tähän mennessä ainoana pelaajana tähän saavutukseen. Vuonna 1988 tennis oli ensimmäistä kertaa olympialajina vuoden 1924 jälkeen.


title: Grand slam

text: Eniten tenniksen grand slam -turnauksia on voittanut Margaret Smith Court, 24. Miesten ennätys on 20 turnausvoitolla Roger Federerillä, ja toisena on Rafael Nadal 17 grand slam -turnausvoitolla.


title: Grand slam

text: Golfissa grand slam tarkoittaa neljän Major-turnauksen voittamista samana vuonna.


title: Grand slam

text: Myös jääkiekkoilijat voivat voittaa lajinsa "grand slamin". Siihen vaaditaan olympiakulta, maailmanmestaruus ja NHL-mestaruus eli Stanley Cup.


title: Grand slam

text: Formula 1 -sarjassa grand slam tarkoittaa, että ajaja voittaa kilpailun lähtien paalulta, johtaen kaikki kierrokset ja saavuttaen myös kisan nopeimman kierrosajan.


title: Grand slam

text:
Baseballissa grand slam tarkoittaa lyöntiä, jolla lyöjä saavuttaa kunniajuoksun (homerun) tilanteessa, jossa kaikilla pesillä on juoksijat (bases loaded), jolloin juoksuja syntyy kerralla neljä kappaletta. Suoritus on paras mahdollinen, jonka lyöjä voi yhdellä lyönnillä saavuttaa. Pesäpallossa vastaavasta suorituksesta käytetään muun muassa nimitystä "pajatson tyhjennys".
Lisäksi seuraavat pelaajat ovat nelinpelissä voittaneet neljä grand slam -turnausta, mutta eivät saman parin kanssa (suluissa parit):


title: Pompeia Sulla

text: Pompeia Sulla oli Julius Caesarin toinen vaimo. Pompeian vanhemmat olivat Quintus Pompeius Rufus ja diktaattori Sullan tytär Cornelia Sulla.


title: Pompeia Sulla

text: Pompeiasta tuli Caesarin vaimo joskus sen jälkeen kun tämän ensimmäinen vaimo Cornelia Cinnilla kuoli vuonna 69 eaa. He menivät kuitenkin naimisiin ennen kuin Caesar valittiin "pontifex maximus" -papiksi vuonna 63 eaa. Pontifexin vaimon tehtävänä oli järjestää Bona Dea -palvontamenot omassa kodissaan. Vain naisilla oli pääsy tähän tapahtumaan. Syntyi skandaali, kun selvisi, että Publius Clodius Pulcher oli naiseksi pukeutuneena salaa päässyt Caesarin taloon menojen aikana. Todennäköisesti perättömien huhujen mukaan tarkoituksena oli päästä lähempään kontaktiin Pompeian kanssa. Vaikka Caesar itse sanoi uskovansa, että Pompeia oli syytön tapahtuneeseen, otti hän kuitenkin avioeron vaimostaan. Caesarin mukaan hänen perheenjäsentensä tuli olla paitsi syyttömiä myös vapaita kaikista rikosepäilyistä.


title: Strobusmänty

text: Strobusmänty "(Pinus strobus)" on havupuu, joka kasvaa luonnonvaraisena Pohjois-Amerikan itäosissa, Newfoundlandista Appalakkien vuoriston kautta Georgian pohjoisosiin.


title: Strobusmänty

text: Strobusmännyn neulaset ovat viiden ryhmissä yhdessä samassa kääpiöoksassa. Ne ovat taipuisia, sinivihreitä, hienosti sahalaitaisia, 5–13 cm pitkiä. Neulaset säilyvät tavallisesti noin 18 kuukautta. Kävyt ovat kapeita ja 8–16 cm pitkiä, täysin avautuneena 4–5 cm leveitä. Siemenet ovat 4–5 mm pitkiä ja niissä on 15–20 mm pitkä siipi tuulilevitystä varten. Käpysadossa on huippu aina 3–5 vuoden välein. Strobusmänty saavuttaa yleisesti 200 vuoden iän (parhaimmillaan 400 vuotta). Se kasvaa parhaiten viileässä ja kosteassa ilmastossa.


title: Strobusmänty

text: Strobusmänty on itäisen Pohjois-Amerikan korkeimmaksi kasvava puulaji. Sen tiedetään kasvaneen jopa 70 metrin pituiseksi. Tyypillisimmillään se kasvaa 30–50-metriseksi ja 1–1,6 metrin paksuiseksi. Puu kestää metsäpaloja melko hyvin ja paloista säilyneet puut siementävät paloalueita uudelleen. Puhtaissa strobusmänniköissä rungot ovat tavallisesti oksattomia puoleen väliin saakka, sekametsissä puut kohoavat kaikkien muiden yläpuolelle.


title: Strobusmänty

text: Strobusmäntyjä kasvatetaan laajalti metsätaloudessa niiden luonnonvaraisella esiintymisalueella. Erilaisia lajikkeita on jalostettu runsaasti koristekasvikäyttöön. Monet niistä ovat hidaskasvuisia kääpiölajikkeita.


title: Suur-Albania

text: Suur-Albania on ajatus kaikki albaanialueet kattavasta kansallisvaltiosta, jota erityisesti albaaninationalistit ovat toivoneet ja tavoitelleet. Se sisältäisi nykyisen Albanian lisäksi myös Serbiasta nyttemmin itsenäiseksi julistautuneen Kosovon ja hiukan sen lähialueita muualla Serbiassa, Makedonian länsiosan, osan Luoteis-Kreikkaa ja Montenegron eteläosan.


title: Suur-Albania

text: Vuonna 2010 julkistetun kyselyn tulokset paljastavat, että suurin osa Balkanilla asuvista albaaneista kannattaa ajatusta yhtenäisestä albaanivaltiosta. Albaniassa vastaajista 62 % haluaisi Suur-Albanian, Kosovossa 81 % ja Makedoniassa 51,9 %.


title: Quintus Caecilius Metellus Pius

text: Quintus Caecilius Metellus Pius (kuoli 63 eaa.) oli roomalainen sotilas ja poliitikko. Pius aloitti uransa Sullan legaattina Rooman luokkasodassa. Hän taisteli Sullan puolella sisällissodan aikana. Kun Sullasta tuli diktaattori ehdotti hän Piusta "pontifex maximus" -papiksi. Vuonna 80 eaa. Pius valittiin konsuliksi ja hänet lähetettiin tämän jälkeen prokonsuliksi Hispanian provinssiin. Seuraavat kahdeksan vuotta hän taisteli Quintius Sertoriusta vastaan Iberiassa. Palatessaan Roomaan Piukselle myönnettiin triumfi. Pius kuoli noin vuonna 63 eaa.


title: Quintus Caecilius Metellus Pius

text: Frontinus mainitsee Piuksen useaan otteeseen sodankäyntiä käsittelevässä "Stratagemata"-kirjassaan.


title: Blaise Compaoré

text: Blaise Compaoré (s. 3. helmikuuta 1951, Ziniaré) oli Burkina Fason presidentti vuosina 1987–2014. Hänet syrjäytettiin vallankaappauksella lokakuussa 2014. Compaoré on maan valtapuolue "Congrès pour la Démocratie et le Progrèsin" perustaja.


title: Blaise Compaoré

text: Sotilaskoulutuksen saaneesta Compaorésta tuli presidentti 15. lokakuuta 1987 verisessä vallankaappauksessa, jossa syrjäytettiin ja tapettiin silloinen presidentti Thomas Sankara. Sankarasta oli tullut presidentti vuoden 1983 vallankaappauksessa, jonka organisaattori Compaoré myös oli. Päästyään presidentiksi hän raivasi tieltään kaksi vallankumousjohtajaa, Henri Zongon ja Jean-Baptiste Boukary Linganin, syyttäen heitä juonittelusta häntä vastaan.


title: Blaise Compaoré

text: Compaoré on vienyt maata kohti demokratiaa, mutta häntä on syytetty vastuulliseksi lehtimies Norbert Zongon murhaan. Vaikka sananvapaus maassa onkin lisääntynyt, Campaoréa on syytetty myös median pelottelusta ja uhkailusta. Thomas Sankaran leski Miriam Sankara syytti presidenttiä myös miehensä salamurhasta.


title: Blaise Compaoré

text: Compaoré valittiin vaaleilla presidentiksi 1991 ja uudelleen 1998. Elokuussa 2005 hän ilmoitti ehdokkuudestaan marraskuun 2005 presidentinvaaleissa. Opposition poliitikot vastustivat hänen asettumistaan ehdolle, sillä vuonna 2000 oli säädetty laki, jonka mukaan yksi henkilö saisi olla presidenttinä vain kaksi perättäistä kautta. Sama laki myös lyhensi presidentin toimikautta seitsemästä viiteen vuoteen. Compaorén kannattajat kuitenkin väittivät, ettei uusi laki sido Compaoréa, sillä tämä oli jo presidenttinä, kun laki tuli voimaan. Compaoré asettui vastustuksesta huolimatta ehdolle, ja hänet valittiin kolmannelle kaudelle 13. marraskuuta 2005. Hän voitti 12 vastaehdokastaan saamalla 80,35 % äänistä.


title: Blaise Compaoré

text: Compaoré valittiin vuonna 2010 neljännelle kaudelle. Vuonna 2013 oppositio aloitti mielenosoitukset syyttäen Compaoréa juonittelusta valtansa laajentamiseksi. Valtapuolueesta loikanneet poliitikot perustivat uuden poliittisen liikkeen asettamaan presidentille vastaehdokkaita ja vastaehdotuksia.


title: Blaise Compaoré

text: Lokakuussa 2014 maassa syntyi väkivaltaisia mellakoita ja Compaorén vaadittiin eroavan presidentin virasta. Maahan julistettiin poikkeustila, ja 30. lokakuuta Burkina Fason armeijan komentaja Honore Traore syrjäytti Compaorén. 31. lokakuuta Compaoré ilmoitti eroavansa presidentin virasta. 1. marraskuuta Compaorèn vahvistettiin lähteneen maanpakoon Norsunluurannikolle. Burkina Fason väliaikaiseksi valtionpäämieheksi julistautui armeijan tukema Isaac Zida.


title: Mongolia (alue)

text: Mongolia on historiallinen alue Keski-Aasiassa. Siihen kuuluvat Mongolia, Sisä-Mongolia ja pienempiä mongolien asuttamia alueita pääasiassa Venäjällä. Alueella on yli 28 miljoonaa asukasta.


title: Mansa Musa

text: Mansa Musa (1280–1337) oli Malin kuningaskunnan kuningas. Hän hallitsi vuosina 1312–1337. Mansa Musa piti itseään Malin kuningaskunnan perustajan Sundiata Keïtan jälkeläisenä. Kuningaskunta ulottui Atlantin rannikolta Nigerjoen suistosta Timbuktuun asti.


title: Mansa Musa

text: Musa oli islaminuskoinen ja suoritti "hajjin" eli pyhiinvaellusmatkan Mekkaan. Matkaseurueeseen kuului niin paljon palvelijoita, että se oli kuin liikkuva kaupunki. Hän lahjoitti niin paljon kultaa Kairon kaupungille, että se riitti kahdeksikymmeneksi vuodeksi. Kairon sulttaani oli tottunut siihen, että vieraat lankeavat maahan hänen edessään. Mansa Musa ei suostunut siihen, mutta vieraili kuitenkin sulttaanin luona lahjoittaen tälle 40 000 kultarahaa. Huolettoman rahankäytön takia Kairon hinnat noin viisinkertaistuivat Mansa Musan käynnin aikana.


title: Mansa Musa

text: Hän liitti tärkeät kaupungit Timbuktun ja Gaon valtakuntaansa. Hän myös rakensi paljon moskeijoita ympäri Malia ja teki islamista valtiouskonnon. Väitetään, että hänen hallituskaudellaan Malin kuningaskunnalla oli hallussaan yli puolet maailman kullasta ja Musa oli satumaisen rikas. Eurooppalaisessa kartassa vuodelta 1375 Malia symboloi kuningas, joka pitelee toisessa kädessään valtikkaa ja toisessa suurta kultakimpaletta. Tiedot hänestä ovat peräisin arabikronikoitsijoilta, jotka kuvailivat Mansa Musaa kaikista Länsi-Afrikan johtajista voimakkaimmaksi, rikkaimmaksi, vihollisten joukossa pelätyimmäksi ja pystyvimmäksi tekemään hyvää läheisilleen.


title: Karboksipeptidaasi

text: Karboksipeptidaasi on entsyymi, joka käsittelee polypeptideita pilkkomalla aminohappoja irti peptidiketjun vapaan karboksyylihapon puoleisesta päästä (vrt. aminopeptidaasi, joka pilkkoo aminopäästä R-NH). Lopulta alkuperäinen proteiini on hydrolysoitu aminohapposeokseksi, joka absorboituu ohutsuolessa, siirtyy vereen ja kuljetetaan sinne missä aminohappoja tarvitaan. Karboksipedtidaasi erittäytyy inaktiivisena tsymogeenina, prokarboksipeptidaasina. Tämä suojaa erittäviä soluja.


title: Thomas More

text: Pyhä sir Thomas More (latinalaistettu muoto Thomas Morus; 7. helmikuuta 1478 Lontoo – 6. heinäkuuta 1535 Lontoo) oli englantilainen lakimies, kirjailija, poliitikko ja renessanssifilosofi.


title: Thomas More

text: Elämänsä aikana More sai maineen merkittävänä, oppineena humanistina ja oli monissa tärkeissä viroissa, kuten lordikanslerina vuosina 1529–1532. Morelta on peräisin sana "utopia", mikä on hänen antamansa nimi kuvitteelliselle saarivaltiolle, jonka poliittisen järjestelmän hän kuvaili vuonna 1516 julkaistussa samannimisessä kirjassaan "Utopia". Kirja kritisoi vallitsevaa yhteiskuntaa epäsuorasti antamalla esimerkin järkevästi järjestetystä yhteiskunnasta.


title: Thomas More

text: More muistetaan myös siitä, että hän kieltäytyi hyväksymästä kuningas Henrik VIII:n asemaa Englannin kirkon päämiehenä. Tämän takia More lopulta teloitettiin maanpetturina. Paavi Pius XII kohotti Moren pyhimykseksi vuonna 1935. Hänestä tuli valtiomiesten, lakimiesten ja poliitikkojen suojelupyhimys. Englannin kirkko on muistanut häntä reformaatioajan marttyyrinä vuodesta 1980.


title: Thomas More

text: Thomas More syntyi Milk Streetillä Lontoossa. Hän oli menestyksekkään lakimiehen, King's Benchin oikeusistuimen tuomarin, Sir John Moren, poika. More opiskeli St Anthonyn koulussa ja toimi myöhemmin hovipoikana Canterburyn arkkipiispa John Mortonin palveluksessa. Morton sanoi, että Moresta tulisi ”ihmeellinen mies”. More kävi kaksi vuotta Oxfordin yliopistoa Canterbury Hallin (myöhemmin yhdistetty Christ Churchiin) jäsenenä opiskellen latinaa ja logiikkaa. Tämän jälkeen hän palasi Lontooseen ja opiskeli siellä lakia isänsä kanssa. Vuonna 1496 hänet hyväksyttiin lakikouluun nimeltä Lincoln’s Inn. Vuonna 1501 hänestä tuli asianajaja.


title: Thomas More

text: Isänsä tyytymättömyydeksi More harkitsi vakavasti lakimiehen uran jättämistä ja ryhtymistä munkiksi. Hän asui noin neljän vuoden ajan kartusiaanien rakennuksessa Lontoossa ja harkitsi liittymistä fransiskaanien sääntökuntaan. More mahdollisesti kuitenkin katsoi, ettei kykene selibaattiin, ja päätti mennä naimisiin vuonna 1505. Hän kuitenkin jatkoi monien askeettisten käytäntöjen, kuten itsekurituksen, harjoittamista läpi elämänsä. Hän muun muassa piti epämukavaa karvapaitaa joka päivä ja ruoski toisinaan itseään.


title: Thomas More

text: Morella oli neljä lasta ensimmäisen vaimonsa Jane Coltin kanssa, joka kuoli vuonna 1511. Hän meni lähes heti uusiin naimisiin rikkaan lesken Alice Middletonin kanssa, joka oli useita vuosia häntä vanhempi. Heillä ei ollut yhteisiä lapsia, mutta More kasvatti Middletonin tytärtä tämän aiemmasta avioliitosta kuin omaansa. More tarjosi tyttärilleen erinomaisen klassisen koulutuksen, vaikka elettiin aikaa, jolloin sellainen oli varattu yleensä vain miehille. Myös Utopiassa kaikki lapset saavat koulutusta, sukupuolesta riippumatta.


title: Thomas More

text: Vuodesta 1510 vuoteen 1518 More palveli yhtenä Lontoon kahdesta apulaisnimismiehestä. Tehtävä oli huomattavan vastuullinen, ja More ansaitsi maineen rehellisenä ja tehokkaana virkamiehenä. Vuonna 1517 More astui kuningas Henrik VIII:n palvelukseen valtuutettuna ja ”henkilökohtaisena palvelijana”. Suoritettuaan diplomaattisen matkan Pyhän saksalais-roomalaisen keisarikunnan keisarin Kaarle V:n luokse, More aateloitiin ja hänestä tehtiin alivarainhoitaja vuonna 1521. Henrik VIII:n sihteerinä ja henkilökohtaisena neuvonantajana More osallistui hallintoon huomattavasti; otti vastaan ulkomaisia diplomaatteja, luonnosteli virallisia dokumentteja ja palveli välittäjänä kuninkaan ja hänen lordikanslerinsa, Yorkin arkkipiispa Thomas Wolseyn välillä.


title: Thomas More

text: Vuonna 1523 Moresta tuli parlamentin alahuoneen puhemies. Hän palveli myöhemmin myös Oxfordin ja Cambridgen yliopistoissa. Vuonna 1525 hänestä tuli Lancasterin herttuakunnan kansleri. Virkaan kuului pohjoisen Englannin hallinnollinen ja oikeudellinen johtaminen.


title: Thomas More

text: Henrik VIII oli naimisissa Katariina Aragonialaisen, veljensä Arthurin lesken kanssa. Kun heidän ei kuitenkaan onnistunut saada miespuolisia jälkeläisiä ja kruununperillistä, Henrik yritti saada avioliiton mitätöityä, väittäen sitä laittomaksi. Hän vaati kardinaali Wolseytä vetoamaan paaviin avioliiton mitätöimiseksi, mutta paavi ei suostunut vaatimuksiin. Henrik pakotti kardinaali Wolseyn luopumaan lordikanslerin virasta ja nimitti Moren hänen paikalleen vuonna 1529. Tämän jälkeen Henrik alkoi suosia protestanttista painotusta, jonka mukaan paavi oli vain Rooman piispa eikä hänellä ollut valtaa koko kristilliseen kirkkoon.


title: Thomas More

text: More, joka oli aina ollut täysin omistautunut kuninkaalle ja kuninkaallisten valtaoikeuksien asialle, hyväksyi aluksi kuninkaan uuden politiikan. Hän irtisanoi Wolseyn parlamentista ja suosi Oxfordin ja Cambridgen teologien mielipidettä, jonka mukaan kuninkaan aiempi avioliitto oli ollut laiton. Kun Henrik kuitenkin kielsi paavin auktoriteetin, Moren epäilykset kasvoivat.


title: Thomas More

text: More katsoi, että protestanttisuuden nousu muodosti suuren uhan kristillisen Euroopan yhteiskunnalliselle ja poliittiselle järjestykselle. Toimiessaan lordikanslerina hän kirjoitti useita teoksia, joissa hän puolusti katolisuutta ja tuki voimassa olleita harhaoppisuuden vastaisia lakeja. Hänen päähuolenaan oli kitkeä maanpakoon karkotetun luterilaisen William Tyndalen kannattajat. Tyndale oli vuonna 1525 julkaissut protestanttisen englanninkielisen käännöksen Raamatusta. Käännöstä levitettiin Englannissa maan alla.


title: Thomas More

text: Moren on katsottu olleen Henrik VIII:n vuonna 1521 julkaiseman "Defense of the Seven Sacraments" -teoksen taustalla. Paavi Leo X antoi kuninkaalle tästä vuonna 1521 nimityksen "Fidei defensor", "Uskon puolustaja". Martti Lutherin vastausta teokseen on kritisoitu Lutherin käyttämien "ad hominem" -hyökkäysten vuoksi. Suurin osa Moren varhaisista uskonnollisista teoksista oli kirjoitettu Henrik VIII:n ja hänen lähimpien tukijoidensa toimeksiannosta, osana kuninkaan luterilaisuuden vastaista kampanjaa.


title: Thomas More

text: Vuonna 1530 More kieltäytyi allekirjoittamasta kirjettä, jossa Englannin johtavat kirkonmiehet ja aristokraatit pyysivät paavia mitätöimään Henrikin avioliiton Katariinan kanssa. Vuonna 1531 hän yritti erota, koska hänet oli pakotettu vannomaan vala, joka julisti kuninkaan Englannin kirkon pääksi. Vuonna 1532 hän pyysi kuningasta uudelleen vapauttamaan hänet virasta, väittäen olevansa sairas ja kärsivänsä vakavista rintakivuista. Tällä kertaa Henrik suostui.


title: Thomas More

text: Viimeiset naulat Moren arkkuun lyötiin vuonna 1533, kun hän kieltäytyi osallistumasta Anna Boleynin kruunajaisiin Englannin kuningattareksi. Pian tämän jälkeen Morea syytettiin lahjusten ottamisesta, mutta selvästi tekaistut syytteet jouduttiin kumoamaan todisteiden puuttuessa. Vuonna 1534 häntä syytettiin salaliitosta Elizabeth Bartonin, kuninkaan avioeroa vastaan profetoineen nunnan kanssa. More kuitenkin esitteli kirjeen, jonka mukaan hän olisi neuvonut Bartonia olemaan sekaantumatta valtion asioihin.


title: Thomas More

text: 13. huhtikuuta 1534 Morea pyydettiin komission eteen vannomaan kuuliaisuuttaan parlamentin vallanperimysasetukselle. More hyväksyi parlamentin oikeuden julistaa Anne Englannin lailliseksi kuningattareksi, mutta hän kieltäytyi vannomasta valaa, koska asetuksessa oli paavinvastainen johdanto, joka kielsi paavin auktoriteetin ja antoi parlamentille luvan tehdä säädöksiä myös uskonnollisista kysymyksistä. More ei voinut hyväksyä tätä. Neljä päivää myöhemmin hänet vangittiin Lontoon Toweriin, jossa hän kirjoitti hartaan teoksensa "Dialogue of Comfort Against Tribulation".


title: Thomas More

text: 1. heinäkuuta 1535 More joutui oikeuteen. Tuomareihin kuuluivat uusi lordikansleri Sir Thomas Audley sekä Anne Boleyn isä, veli ja eno. Häntä syytettiin vallanperimysasetuksen kieltämisestä. More uskoi, ettei häntä voida tuomita, jos hän ei kiellä kuninkaan asemaa kirkon päänä, ja siksi hän kieltäytyi vastaamasta mihinkään asiaan liittyvään kysymykseen. Thomas Cromwell, joka oli tuohon aikaan yksi kuninkaan vaikutusvaltaisimmista neuvonantajista, hankki asianajaja Richard Richin todistamaan, että More oli tämän läsnä ollessa kieltänyt kuninkaan aseman kirkon päänä. Tämä todistus oli mitä todennäköisimmin valapattoinen (todistajat Richard Southwell ja herra Palmer kielsivät kummatkin kuulleensa väitetyn keskustelun yksityiskohtia), mutta oikeus äänesti Moren syylliseksi.


title: Thomas More

text: Ennen tuomiotaan More puhui vapaasti uskostaan siihen, että "kukaan maallinen ihminen ei voi olla hengellisen pää". Hänet tuomittiin kuolemaan hirttämällä, vetämällä ja paloittelemalla, mikä oli yleinen tuomio pettureille. Kuningas kuitenkin vaihtoi tämän mestaustuomioon. Teloitus toteutettiin 6. heinäkuuta. Moren ruumis haudattiin Lontoon Toweriin St. Peter ad Vinculan kappelissa. Hänen päänsä sijoitettiin London Bridgelle kuukaudeksi. Sen pelasti hänen tyttärensä Margaret Roper, ennen kuin se voitiin heittää Thamesjokeen. Kallon uskotaan lepäävän Roperin hautaholvissa St. Dunstanin kirkossa Canterburyssä.


title: Thomas More

text: More yhdisti monipuoliseen poliittiseen elämäänsä laajan opillisen ja kirjallisen tuotannon. Hänen kirjoituksensa tuottivat hänelle manner-Euroopassa huomattavan maineen kristillisenä humanistina, ja hänen ystävänsä Erasmus Rotterdamilainen omisti tunnetuimman teoksensa "Tyhmyyden ylistys" hänelle. Teoksen nimi on jopa sanaleikki Moren nimestä, sillä "tyhmyys" on kreikaksi "moria". Erasmus myös kuvasi Morea intellektuellin malliesimerkiksi ollessaan yhteydessä muihin eurooppalaisiin humanisteihin. Erasmuksen ja Moren yhteinen humanistinen projekti pyrki uudistamaan kristillistä teologiaa Raamatun ja kirkkoisien kirjoitusten uudella tutkimuksella klassisen kreikkalaisen kirjallisen ja filosofisen perinteen valossa. More ja Erasmus tuottivat yhdessä latinankielisen käännöksen Lukianoksen teoksesta. Se julkaistiin Pariisissa vuonna 1506.


title: Thomas More

text: Vuosien 1513 ja 1518 välillä More kirjoitti kesken jääneen teoksen "Kuningas Rikhard III:n historia", joka vaikutti huomattavasti William Shakespearen näytelmään "Rikhard III". Sekä Moren että Shakespearen teokset herättävät nykyisissä historiantutkijoissa ristiriitoja, sillä ne antavat kuninkaasta hyvin liioitellun negatiivisen kuvan, mikä johtuu ainakin osittain kirjoittajien kuuliaisuudesta Tudor-suvulle, joka oli riistänyt kruunun Rikhardilta ruusujen sodan lopulla. Moren teos ei kuitenkaan juurikaan mainitse Henrik VII:tä, ensimmäistä Tudor-suvun kuningasta, mahdollisesti koska Morella oli kaunaa häntä kohtaan aiemmalta poliittiselta uraltaan.


title: Thomas More

text: Teoksen keskeinen teema on Moren epäily monarkian liiallista auktoriteettia kohtaan. Vaikka fyysinen kuvaus Rikhard III:sta ei ole imarteleva, kyseessä on vain cicerolainen tapa kuvata vihollinen myös fyysisesti epämiellyttävänä – tällöin kuvataan ensisijaisesti tyranniaa, ei pelkästään tyrannia. More kritisoi Rikhardin esteetöntä itsevaltiutta, samaa tyranniaa, jonka hän näki myös Henrik VII:ssä ja halusi mahdollisesti varoittaa uutta kuningasta Henrik VIII:tta samanlaisista toimista.


title: Thomas More

text: Vuonna 1515 More kirjoitti kuuluisimman teoksensa, "Utopian". Kirjassa fiktiivinen matkamies, Raphael Hythlodaeus, selittää utopia-valtion poliittisen järjestelmän. Kirjassa More vertaa kristillisen Euroopan valtioiden elämää ei-kristillisen ja täydellisesti järjestetyn utopian elämään. Utopiassa yksityisomaisuutta ei ole ja maassa vallitsee lähes täydellinen uskonnollinen suvaitsevaisuus. Tässä on nähty yhtäläisyyksiä Karl Marxin ja monien muiden myöhempien sosialistien ajatteluun.


title: Thomas More

text: Moren tapa lähestyä asiaa kuvitteellisen valtion kautta on todennäköisesti harkittu tapa, joka mahdollisti puhumisen kiistellyistä asioista vapaasti. On epäselvää, mikä on Moren poliittisen ajattelun todellinen suhde hänen kuvailemaansa utopiaan. Hän oli harras katolilainen, joten hän tuskin kannatti Utopiaa sellaisenaan. On arveltu, että utopian taustalla olisi ollut näkemys varhaiskristittyjen yhteisöelämästä, joka välittyy Apostolien tekojen kautta. "Utopia" -teos ei ollut tunnettu Moren elinaikana, vaan se löydettiin vasta hänen kuolemansa jälkeen.


title: Thomas More

text: Se horjumattomuus, jolla More piti kiinni uskonnollisista näkemyksistään kuolemankin edessä, ja hänen arvokas käytöksensä vankeuden, oikeudenkäynnin ja teloituksen aikana vaikuttivat paljon Moren kuoleman jälkeiseen maineeseen erityisesti katolilaisten keskuudessa. Paavi Leo XIII julisti Moren autuaaksi vuonna 1886, ja hänet julistettiin pyhimykseksi yhdessä John Fisherin kanssa vuonna 1935 Englannin katolisten tekemän joukkoanomuksen seurauksena. Heidän yhteinen muistopäivänsä on 22. kesäkuuta. Vuonna 2000 paavi Johannes Paavali II julisti Pyhän Thomas Moren valtiomiesten ja poliitikkojen suojeluspyhimykseksi.


title: Thomas More

text: Moren tuomitseminen maanpetoksesta nähtiin yleisesti epäreiluna, myös protestanttien keskuudessa. Hänen ystävänsä Erasmus Rotterdamilainen, joka tunsi sympatiaa kirkon sisäisiä uudistusliikkeitä kohtaan, julisti Moren teloituksen jälkeen hänen olleen "puhtaampi kuin mikään lumi" ja että hänen neroutensa oli "sellaista jota Englannilla ei ole koskaan ennen ollut eikä tule toiste olemaan". More kuvattiin viisaana ja rehellisenä valtiomiehenä vuonna 1592 valmistuneessa näytelmässä "Sir Thomas More", jonka kirjoittivat todennäköisesti yhteistyössä Henry Chettle, Anthony Munday ja William Shakespeare. Näytelmästä on säilynyt ainoastaan katkelmia, koska Elisabet I:n hallinnon juhlamestari Edmund Tylney sensuroi sen.


title: Thomas More

text: Katolinen kirjailija G. K. Chesterton sanoi, että More oli "Englannin historian suurin historiallinen henkilö". 1900-luvulla vaikuttanut agnostikko-näytelmäkirjailija Robert Bolt esitti Moren äärimmäisen vahvalla omallatunnolla varustettuna henkilönä näytelmässään "A Man for All Seasons". Nimi on lainattu Robert Whittintonilta, joka kirjoitti vuonna 1520 Moren olleen varustettu "enkelin älyllä ja tavattomalla oppineisuudella" ja olleen "mies kaikkia aikoja varten". Näytelmästä tehtiin vuonna 1966 Fred Zinnemannin ohjaama samanniminen Oscar-palkittu elokuva, jossa Paul Scofield näytteli Morea. Karl Zuchardtin romaanissa "Stirb Du Narr!" More esitettiin idealistina, joka oli tuomittu häviämään valtataistelu häikäilemättömän hallitsijan ja epäoikeudenmukaisen maailman kanssa.


title: Thomas More

text: "Utopian" kirjoittajana More on saanut myös sosialistien ihailun puolelleen. Kun katoliset kirjoittajat katsovat, että Moren asenne "Utopiassa" oli lähinnä ironinen ja että hän oli joka suhteessa oikeaoppinen kristitty, marxilainen teoreetikko Karl Kautsky väitti teoksessaan "Thomas More und seine Utopie" ("Thomas More ja hänen Utopiansa", 1888), että "Utopia" oli esimodernin Euroopan taloudellisen ja sosiaalisen hyväksikäytön terävä kritiikki, ja että More oli yksi sosialististen ajatusten varhaisen kehittymisen keskeisiä henkilöitä.


title: Thomas More

text: Joukko moderneja kirjailijoita, kuten Richard Marius, ovat hyökänneet Morea vastaan syyttäen tätä uskonnollisesta fanaattisuudesta ja suvaitsemattomuudesta, joka näkyi muun muassa hänen suorittamissaan harhaoppisten vainoissa. Jasper Ridley meni vielä pidemmälle ja kuvasi Moren "erityisen inhottavana sadomasokistisena pervertikkona" teoksessaan "The Statesman and the Fanatic". Tätä jatkoi Joanna Dennyn Anne Boleynin elämäkerrassa.


title: Thomas More

text: Muut kirjailijat, kuten Peter Ackroyd, ovat suhtautuneet Moreen sympaattisemmin sekä sofistikoituneena humanistina että oppineena sekä hartaana katolilaisena, joka uskoi uskonnollisen ja poliittisen auktoriteetin välttämättömyyteen.


title: Savage Poetry

text: Savage Poetry on saksalaisen power metal -yhtyeen Edguyn ensimmäinen pitkä albumi, joka julkaistiin vuonna 1995 ja kokonaan uudelleenäänitettynä versiona nimellä The Savage Poetry vuonna 2000. Yhtyeeltä kului levyn tekoon vain kaksi viikkoa, eikä jälki ollut parasta mahdollista. Ensimmäisessä julkaisussa Sammetin laulutyyli oli vielä kankeaa ja kappaleiden soitossakin tuli virheitä. Uudelleenäänitetyssä versiossa Sammetin laulu oli parantunut huomattavasti. Uusi rumpali Felix Bohnke soitti jo yhtyeessä ja Tobias Exxel bassossa, jolloin Sammet ainoastaan lauloi ja soitti kosketinsoittimia.


title: Gunde Svan

text: Gunde Svan (s. 12. tammikuuta 1962 Vansbro, Ruotsi) on ruotsalainen maastohiihtäjä. Hän on nelinkertainen olympiavoittaja ja seitsenkertainen maailmanmestari.


title: Gunde Svan

text: Svan sijoittui Oslon MM-kilpailuissa 1982 13:nneksi 15 kilometrin kilpailussa. Sarajevon olympialaisissa 1984 hän voitti kultaa 15 kilometrillä ja viestissä, hopeaa 50 kilometrillä ja pronssia 30 kilometrillä. Seefeldin MM-kilpailuissa 1985 hän voitti maailmanmestaruuden 30 ja 50 kilometrillä, sai pronssia viestissä ja sijoittui viidenneksi 15 kilometrillä. Oberstdorfin MM-kilpailuissa 1987 hän sai kultaa viestissä ja oli seitsemäs 30 kilometrillä.


title: Gunde Svan

text: Svan voitti Calgaryn olympialaisissa 1988 kultaa 50 kilometrin vapaan hiihtotavan kilpailussa ja 4 × 10 kilometrin viestissä. 30 kilometrillä hän oli kymmenes ja 15 kilometrillä kolmastoista. Lahden MM-kilpailuissa 1989 hän voitti maailmanmestaruuden 15 ja 50 kilometrin vapaan hiihtotavan kilpailuissa sekä viestissä. 15 kilometrin perinteisen tyylin kilpailussa hän oli kuudes. Val di Fiemmen MM-kilpailussa 1991 hän sai kultaa 30 kilometrillä sekä hopeaa 15 ja 50 kilometrillä ja viestissä.


title: Gunde Svan

text: Maastohiihdon maailmancupin Svan voitti viisi kertaa: 1983–1984, 1984–1985, 1985–1986, 1987–1988 ja 1988–1989. Hän voitti yhteensä 30 maailmancupin osakilpailua ja 16 Ruotsin-mestaruutta. Hän voitti vuosina 1965–1991 käymistään 615 hiihtokilpailusta 372. Hänen puolisonsa on hiihtäjä Marie Johansson.


title: Gunde Svan

text: Hiihtouransa jälkeen Svan ajoi rallicrossin EM-sarjaa voittaen tuotantoautojen divisioonassa EM-pronssia vuonna 1995. Urheilu-uransa jälkeen hän on toiminut muun muassa tv-juontajana ruotsalaisversiossa ohjelmasta "Seikkailujen linnake". Syksyllä 2007 Svan valittiin Ruotsin hiihtomaajoukkueen lajipäälliköksi.


title: Kristianstad

text: Kristianstad on entinen Ruotsin kaupunki ja nykyinen Kristianstadin kunnan keskustaajama. Kristianstad sijaitsee Skånen läänissä ja historiallisessa Skånen maakunnassa. Kaupunkitaajama sijaitsee Araslövssjön- ja Hammarsjön-järvien välissä. Kristianstad oli kaupunkina vuoteen 1971, jolloin Ruotsissa siirryttiin yhteen kuntamuotoon. Vuoteen 1997 asti se oli myös Kristianstadin läänin pääkaupunki, mutta tuona vuonna lääni yhdistettiin Malmöhusin läänin kanssa Skånen lääniksi.


title: Kristianstad

text: Vuoden 2010 lopussa Kristianstadin taajamassa oli 35 711 asukasta. Kristianstad on Skånen läänin neljänneksi suurin taajama Malmö, Helsingborgin ja Lundin jälkeen. Vanhan Kristianstadin läänin alueen taajamista se on suurin.


title: Kristianstad

text: Kristianstad on perustettu vuonna 1614 kantamaan Tanskan kuningas Kristian IV:n nimeä.


title: Pete Doherty

text: Peter Doherty (s. 12. maaliskuuta 1979, Hexham, Northumberland) on toiminut brittiläisen punk ja garage-rock yhtyeen The Libertinesin johtomiehenä (yhdessä Carl Barâtin kanssa) ja sittemmin myös luotsannut uudemman yhtyeen nimeltä Babyshambles. Hän on noussut Britanniassa suuren yleisön tietoon juorulehdissä laajalti raportoidun huumeongelmansa ansiosta sekä viime aikoina myös suhteestaan itsekin huumeita käyttäneeseen huippumalli Kate Mossiin.


title: Ismail Omar Guelleh

text: Ismail Omar Guelleh (s. 27. marraskuuta 1947) on Djiboutin nykyinen ja toinen presidentti. Hän seurasi virassa Hassan Gouled Aptidonia vuonna 1999. Hänet valittiin toiselle kuusivuotiskaudelleen 8. huhtikuuta 2005. Ainoana ehdokkaana Guelleh sai 100 % äänistä.


title: Ismail Omar Guelleh

text: Kolmannelle kaudelle hänet valittiin 2011, ja tällä kertaa vastaehdokas Mohamed Warsama Ragueh sai 19% äänistä. Kolmas kausi oli mahdollinen vasta perustuslain muutoksen jälkeen. Guelleh on ilmoittanut että ei pyri neljännelle kaudelle.


title: Ismail Omar Guelleh

text: Hän kuuluu somalien issa-heimoon.


title: Carl Barât

text: Carl Ashley Raphael Barât (s. 6. kesäkuuta 1978) oli brittiläisen garage rock -yhtye The Libertinesin toinen keulahahmo, mutta on sittemmin perustanut uuden yhtyeen nimeltä Dirty Pretty Things.


title: Carl Barât

text: Carl syntyi Basingstokessa ja asui lapsuudessaan äitinsä kanssa kommuunissa Somersetissa. Hän vietti nuoruutensa vuoroin kummankin vanhempansa seurassa, pojan isä oli töissä asetehtaassa kun taas äiti piti vaihtoehtoisemmista tapahtumista, kannatti rauhaa ja vastusti ydinvoimaa.


title: Carl Barât

text: Vuonna 1996 opiskellessaan näyttämötaiteita Brunelin yliopistossa Barât tapasi tulevan yhtyekaverinsa Pete Dohertyn tämän sisaren Amyn kautta. Doherty ja Barât muodostivat nopeasti tiiviin ja läheisen ystävyyssuhteen. Omien kertomustensa mukaan he keksivät yhdessä myyttisen vision ”brittiläisestä arkadiasta” (kyseessä oli lähinnä teema, joka yhdistäisi historiallisen Britannian villeimpiä puolia dekadenttiin taiteilijaelämään) ja nimesivät sen ”Albioniksi”. Ystävykset hankkivat kitarat ja alkoivat kirjoitella kappaleita. Doherty ja Barât päättivät kirjoittaa kappaleet ja laulaa yhdessä. The Libertines -yhtye perustettiin pian basisti John Hassallin ja rumpali Gary Powellein kanssa. Alkuaikoina mukana oli myös Johnny Borrell, joka myöhemmin perusti oman menestyvän yhtyeen Razorlightin.


title: Jorvin sairaala

text: Jorvin sairaala on yliopistosairaala Espoon Karvasmäellä, Turuntien varrella. Jorvin sairaala kuuluu Helsingin ja Uudenmaan sairaanhoitopiiriin (HUS) ja sen HYKS-sairaanhoitoalueeseen.


title: Jorvin sairaala

text: Jorvin sairaalan yhteispäivystyksen uudet tilat otettiin käyttöön syyskuussa 2009. Samoihin aikoihin otettiin käyttöön lastentautien päivystyspoliklinikan uudet tilat, jotka sijaitsevat nyt erillään aikuisten päivystyksestä.


title: Jorvin sairaala

text:
Jorvin sairaalan lasten- ja terveyskeskuspäivystykset tarjoavat kiireellisissä tapauksissa iltaisin, öisin ja viikonloppuina sairaanhoitopalveluja erityisesti espoolaisille ja kauniaislaisille, öisin ja viikonloppuisin myös kirkkonummelaisille asiakkaille.
Sairaala sijaitsee Jorvin kartanon mailla Karvasmäessä. Sairaalan syrjäinen sijainti juontaa juurensa kuntaliitospelosta. Espoon kunta osti alueen 1962 kauppaneuvoksetar Elsa von Wrightiltä ja hänen perillisiltään.


title: Jorvin sairaala

text: Sairaalan rakennustyöt alkoivat vasta vuonna 1972.


title: Jorvin sairaala

text: Kartanoajoista jäi muistoksi koivukuja, joka aikanaan oli mahtavana johtanut kartanon pääovelle. Sairaalan mittasuhteissa se kutistui kävelytieksi. Toisena muistona kartanohistoriasta sairaalan puistossa on kaksi huvimajaa, jotka rakennettiin vanhan huvimajan mallin mukaan.


title: Jorvin sairaala

text:
Jorvin sairaala valmistui ja vihittiin käyttöön vuonna 1976. Tuolloin sitä ylläpiti Jorvin sairaalan kuntainliitto, johon kuuluivat Espoo, Kauniainen, Kerava, Kirkkonummi, Vantaa ja Vihti. Vuoden 1991 sairaanhoitopiiriuudistuksessa kuntainliitto lakkautettiin ja sairaalasta tuli osa Uudenmaan sairaanhoitopiiriä (USHP). Jorvin sairaanhoitoalue, johon kuuluivat Espoo, Kauniainen ja Kirkkonummi, oli yksi piirin kuudesta sairaanhoitoalueesta. Vuonna 2001, vuosi sen jälkeen kun Helsingin ja Uudenmaan sairaanhoitopiiri HUS perustettiin, Jorvin sairaala liittyi yhdessä Peijaksen sairaalan kanssa osaksi Helsingin seudun yliopistollista keskussairaalaa (HYKS) sen Helsingissä sijaitsevien sairaaloiden kanssa.
HSL:n linja-autojen 226, 227N (Leppävaara), 31,(Friisilänaukio) 542(Soukka) ja 109 (Kamppi) päätepysäkki sijaitsee Jorvin pysäkointipaikalla. Turuntietä kulkevat linja-autot 238, 226A, 235 ja 565 pysähtyvät myös Jorvin sairaalan kohdalla. Sairaalalla on myös oma laskeutumispaikka helikoptereille .


title: Ladinin kieli

text: Ladin on galloromaaniseen ryhmään kuuluva kieli, jota puhutaan Pohjois-Italian Dolomiiteilla Trenton, Bellunon ja Bolzanon maakunnissa. Sillä on noin 30 000 puhujaa. Ladin on läheistä sukua Sveitsissä puhuttavalle retoromaanille. Sitä ei pidä sekoittaa iberoromaanisten kielten ryhmään kuuluvaan ladinoon, vaikka ladinin italiankielinen nimi onkin ladino.


title: Ladinin kieli

text: Se on retoromaaninen kieli tai yksi sen murteista.


title: Ladinin kieli

text: Ladinin ISO-639-2-standardin mukainen lyhenne on "roa".


title: Britten-Norman BN-2 Islander

text: Britten-Norman Islander (BN-2) on kevyt matkustajakone, jota valmisti englantilainen Britten-Norman-lentokonetehdas.


title: Britten-Norman BN-2 Islander

text: Islanderin suunnittelu alkoi 1964. Koneen ensimmäinen prototyyppi lensi ensimmäisen kerran 13. kesäkuuta 1965. Ensimmäinen sarjatuotantokone lensi 24. huhtikuuta 1967.


title: Britten-Norman BN-2 Islander

text: BN-2A oli parannettu versio, joka lensi ensimmäisen kerran vuonna 1969.


title: Britten-Norman BN-2 Islander

text: Britten-Norman Defender oli koneen sotilasversion myyntinimi. Se lensi 20. toukokuuta 1970.


title: Britten-Norman BN-2 Islander

text: Vuonna 1978 tuotiin markkinoille BN-2B Islander II-versio. Tämän potkuriturbiiniversio oli BN-2T.


title: Britten-Norman BN-2 Islander

text: Koneen suurin versio sai nimen BN-2A Mk III Trislander, sen pyrstössä oli kolmas moottori. Sen ensilento tapahtui 11. syyskuuta 1970.


title: Britten-Norman BN-2 Islander

text:
Konetta valmistettiin myös lisenssillä. Eräs valmistaja oli IRMA Romaniassa, muita valmistajamaita olivat Belgia ja Filippiinit.
Yksi kone oli Suomen ilmavoimien yhteyskoneena vuosina 1974-75 sijoitettuna Kuljetuslentolaivueeseen Uttiin.


title: Britten-Norman BN-2 Islander

text: Muita koneita oli suomalaisten pienempien lentoyhtiöiden käytössä 1970-luvulla.


title: Kivespussi

text: Kivespussi () on miehen ulkoinen sukupuolielin, jonka sisällä kivekset ja lisäkivekset sijaitsevat. Kivespussin tarkoitus on pitää kivekset elimistön ulkopuolella, jolloin niiden lämpötila pysyy elimistön lämpötilaa alhaisempana, mikä on tärkeää siittiöiden elinkelpoisena säilymisen, ja siten hedelmällisyyden kannalta.


title: Kivespussi

text: Kivespussi sijaitsee vartalon etupuolella jalkojen välissä siittimen alla ja se muodostuu ihosta ja sidekudoksesta. Kivespussin iho on tyypillisesti ohut, pigmentoitunut ja kurttuinen. Lisäksi se on hyvin joustavaa ja se reagoi voimakkaasti lämpötilaan.


title: Kivespussi

text: Kivespussi muodostuu kahdesta puoliskosta, joita yhdistää keskellä näkyvä kivespussin sauma (). Kivespussin sauman kohdalla on kivespussin sisällä sidekudoksinen kivespussin väliseinä (), joka erottaa toisistaan oikean ja vasemman kiveksen. Kivesten korkeutta ja kivespussin kireyttä säätelee kaksi ohutta cremaster-lihasta, jotka sijaitsevat kivesten ja kivespussin välissä.


title: Kivespussi

text: Kivespussissa sijaitsee kaksi kivestä, joiden päällä on lisäkivekset. Lisäkiveksistä lähtee siemenjohtimet. Lisäksi kivespussiin tulee kaksi verisuonta ja kaksi hermoa. Kivespussissa voi olla pieni määrä kudosnestettä.


title: Kivespussi

text: Kivekset ja lisäkivekset ovat helposti tunnusteltavissa kivespussin ihon läpi, myös niiden muoto on mahdollista erottaa. On normaalia, että toinen kiveksistä roikkuu alempana.


title: Kivespussi

text: Murrosiästä lähtien kivespussissa kasvaa karvoja (ks. häpykarvoitus).


title: Kivespussi

text: Jos kivespussissa on liian lämmintä, cremaster-lihakset rentoutuvat, jolloin kivespussin iho löystyy ja kivekset roikkuvat alempana. Jos kivespussissa on liian kylmä, se vetäytyy kasaan, jolloin kivekset nousevat lähemmäksi elimistöä siittimen tyven lähelle, jotta ne eivät jäähtyisi liikaa. Kivekset saattavat nousta jopa nivuskanavaan saakka. Kivespussi saattaa kiristyä myös seksuaalisen kiihottumisen vuoksi.


title: Kivespussi

text: Kivespussi on tuntoherkkää aluetta, minkä vuoksi sillä on merkitystä seksuaalisuudessa. Itsetyydytyksessä on tavallista, että kivespussia hyväillään, koska se tuottaa mielihyvää. Myös kumppani voi hyväillä sitä. Kivespussin läpi voi tunnustella ja hyväillä kiveksiä. Kivespussin ja kivesten näkymisellä tai niiden muotojen erottumisella voi jo sinänsä olla eroottista merkitystä.


title: Kivespussi

text: Kivesten sairauksien lisäksi tyypillisiä kivespussiin liittyviä sairauksia ovat mm. hyvänlaatuiset nesterakkulat sekä hyvänlaatuiset talirauhaskasvaimet. Kiveskohjut eli "varicocelet" ovat kivespussin yläosan laajentuneita laskimoita, jotka aiheuttavat kipua ja harvemmin myös hedelmättömyyttä. Lisäkivekseen liittyvät tulehdukset voivat näkyä myös kivespussin turpoamisena, punoituksena ja kosketusarkuutena. Kiveksen kiertyminen taas on akuutti leikkaushoitoa vaativa tapaus, joka voi johtaa kiveksen menettämiseen.


title: Kristian IV

text: Kristian IV (12. huhtikuuta 1577 Frederiksborgin linna – 28. helmikuuta 1648 Kööpenhamina) oli Tanskan ja Norjan kuningas vuosina 1588–1648. Hän oli edellisen kuninkaan, Fredrik II:n poika.


title: Kristian IV

text: Vuosina 1611–1613 Kristian IV kävi Kalmarin sotaa Ruotsia vastaan. Vuonna 1625 hän arvioi voimansa väärin ja otti osaa kolmikymmenvuotiseen sotaan protestanttien puolella pyrkiessään estämään Ruotsin vaikutusvallan kasvun Saksassa. Johann Tilly kuitenkin voitti Tanskan armeijan ja valloitti Jyllannin, minkä jälkeen Kristian teki rauhan keisari Ferdinand II:n kanssa 1629.


title: Kristian IV

text: Ruotsia häiritsevällä ulkopolitiikallaan Kristian sai vielä myöhemmin aikaiseksi uuden sodan Ruotsia vastaan 1643–1645, kun Lennart Torstensson johti armeijansa Tanskaan. Tanskan menetettyä Jyllannin ja Skånen hänet pakotettiin ankarin ehdoin Brömsebron rauhaan 1645.


title: Kristian IV

text: Kristian IV:n heikkouksia olivat uhkapelaaminen, naiset ja alkoholi. Hänellä oli ainakin 23 lasta kahden vaimonsa ja useiden rakastajattariensa kanssa. Paheistaan huolimatta hän oli hyvä ja tehokas hallitsija, erityisesti talouden alalla. Hän lakkautti ammattikuntalaitoksen ja perusti kauppakomppanioita sekä tehtaita. Hän rakennutti paljon ja perusti useita kaupunkeja, muun muassa Kristianian (nykyinen Oslo), Kristiansandin ja Kristianstadin.


title: Lisäkives

text: Lisäkivekset () ovat osa miehen sukupuolielimiä, jotka varastoivat kivesten tuottamia siittiötä. Lisäkives sijaitsee kiveksen pinnalla.


title: Lisäkives

text: Lisäkives on kiveksen pinnalla ja osittain kiveksen takana sijaitseva sykkyräinen elin, jonka tiehyessä kiveksen tuottamat siittiöt kypsyvät ja varastoituvat. Lisäkives on pitkänomainen ja alaspäin kapeneva elin, joka ulottuu kiveksen yläpäästä alapäähän. Lisäkiveksen alaosa eli häntä jatkuu siemenjohtimena.


title: Lisäkives

text: Lisäkiveksessä on kolme osaa. Lisäkiveksen pää ("caput epididymidis") on kiveksen päällä sijaitseva lisäkiveksen laajin osa, johon siittiöt kiveksestä saapuvat. Lisäkiveksen päästä vievät tiehyet ("ductus deferens") johdattavat siittiöt 5-7 metriä pitkään mutkittelevaan lisäkivestiehyeeseen ("ductus epididymidis"), joka muodostaa lisäkiveksen rungon ("corpus epididymidis") ja hännän ("cauda epididymidis").


title: Lisäkives

text: Lisäkives sijaitsee kiveksen tavoin kivespussissa ja on tunnusteltavissa kivespussin läpi.


title: Lisäkives

text: Kiveksessä muodostuneet siittiöt saapuvat lisäkiveksen päähän ja kulkevat edelleen lisäkiveksen runkoon ja häntään. Lisäkiveksen päässä olevat siittiöt eivät vielä kykene liikkumaan eivätkä ole hedelmöityskykyisiä. Siittiöt kypsyvät matkatessaan lisäkiveksen läpi, johon kuluu enintään kaksi viikkoa.


title: Lisäkives

text: Siemensyöksyn aikana siittiöitä siirtyy siemenjohtimeen peristalttisen liikkeen ansiosta, jonka jälkeen niihin sekoittuu mm. rakkularauhasen ja eturauhasen erittämiä nesteitä, jolloin muodostuu siemennestettä.


title: Lisäkives

text: Lisäkiveksen tyypillisin sairaus on lisäkiveksen tulehdus eli "epididymiitti" ("epididymitis"). Tavallisimmat aiheuttajat ovat virtsateiden bakteerit ja klamydia nuorilla miehillä. Lisäkivestulehduksessa kivespussi voi olla turvonnut, punainen ja kosketusarka ja lisäkives kipeä, lisäksi voi olla kuumetta.


title: Lisämunuainen

text: Lisämunuaiset () ovat umpirauhasia, joiden hormoneilla on tärkeitä stressiin, tulehdusreaktioon, kehitykseen ja verenpaineeseen liittyviä vaikutuksia. Lisämunuaiset sijaitsevat paksun rasvakerroksen sisällä kummankin munuaisen päällä.


title: Lisämunuainen

text: Lisämunuaisilla on kaksi osaa, kuori ja ydin. Ne ovat toiminnallisesti täysin eri rauhasia, jotka ovat yhdistyneet alkionkehityksen aikana. Ne erittävät eri hormoneja – ydin katekolamiineja adrenaliinia ja noradrenaliinia, kuori steroidihormoneja aldosteronia, kortisolia ja testosteronia. Lisämunuaiset eivät nimestään huolimatta suoraan osallistu munuaisten virtsantuotantoon.


title: Lisämunuainen

text: Kuoriosan kortisolin liikatuotanto johtaa Cushingin syndroomaan, jonka oireisiin kuuluu muun muassa kohonnut verenpaine ja keskivartalon seudun lihavuus. Addisonin tautiin puolestaan liittyy vähentynyt kuoriosan hormonitoiminta, oireinaan muiden muassa väsymys, matala verenpaine ja elektrolyyttihäiriöt.


title: Lisämunuainen

text: Lisämunuaisydin erittää katekolamiineja adrenaliinia ja noradrenaliinia, jotka verenkierrossa vaikuttavat stressiin ja niin sanottuun 'fight or flight' -vasteeseen eli puolustuskäyttätymiseen. Katekolamiinien vaikutuksesta muun muassa sydämen lyöntitiheys kasvaa, valtimoiden ja lihasten tonus kasvaa, maksa vapauttaa glykogeenista glukoosia verenkiertoon ja hengitystiet avartuvat niiden sileiden lihassyiden veltostuessa. Verenkierrossa katekolamiinien vaikutusaika on erittäin lyhyt moniin muihin hormoneihin verrattuna. Lisämunuaisytimen hormonieritystä eivät säätele aivolisäkkeen hormonit kuten kuorikerroksen tapauksessa, vaan sympaattinen hermosto.


title: Lisämunuainen

text: Lisämunuaisytimessä katekolamiineja tuottavat kromaffiinisolut. Nämä kromaffiinisolut ovat – sympaattisen ja parasympaattisen hermoston ganglioiden tavoin – kehittyneet hermostopienan soluista. Ne ovatkin läheistä sukua sympaattisen hermoston postganglionisille hermosoluille, mutta niillä ei ole tuoja- eikä viejähaarakkeita. Kromaffiinisolut varastoivat tuottamansa katekolamiinit kromaffiinirakkuloihin. Sympaattisten hermopäätteiden lisäksi lisämunuaisytimessä on runsaasti verisuonia ja vähän parasympaattisen hermoston gangliosoluja.


title: Lisämunuainen

text: Lisämunuaisen kuorikerros jaetaan kolmeen osaan; zona glomerulosa, zona fasciculata ja zona reticularis. Kerrokset poikkeavat toisestaan niin rakenteeltaan kuin tuottamiensa hormonien suhteen. Lisämunuaiskuoren valmistamat, kortikoideiksi kutsutut steroidihormonit jaetaan kolmeen ryhmään: glukokortikoidit vaikuttavat glukoosin aineenvaihduntaan, mineralokortikoidit mineraaliaineenvaihduntaan ja gonadokortikoidit vaikuttavat sukupuolihormonien tavoin.


title: Lisämunuainen

text: Mineralokortikoideihin kuuluu muun muassa aldosteroni, joka lisää Na-K-pumpun toimintaa munuaisten tubuluksissa. Tällöin natriumioneja siirtyy tubuluksia ympäröiviin hiussuoniin veden seuratessa passiivisesti perässä ja kaliumioneja puolestaan siirtyy alkuvirtsaan.


title: Lisämunuainen

text: Munuaiskuoren solut valmistavat kortikoideja kolesterolista. Kolesterolia solut vastaanottavat verenkierrosta LDL-lipoproteiinien kuljettamana. Pienemmässä määrin solut myös valmistavat kolesterolia asetaatistai itse. Kuorikerros ei varastoi steroideja, vaan ne kulkeutuvat solukalvon läpi verenkiertoon heti valmistuttuaan.


title: Lisämunuainen

text: Kuoren eritystä säätelee hypotalamus hypofyysin eli aivolisäkkeen kautta. Hypotalamus erittää kortikoliberiiniä (CRH), joka aktivoi hypofyysin etulohkon kortikotrooppisoluja. Kortikotroopit valmistavat ja erittävät kortikotropiinia (ACTH), joka puolestaan aktivoi lisämunuaiskuoren solujen hormonitoimintaa. Lisämunuaisen tuottamat kortikoidit vähentävät sekä CRH:n eritystä hypotalamuksesta että ACTH:n eritystä aivolisäkkeen etulohkosta, joten kortikoidit osaksi säätelevät omaa eritystään negatiivisen palautejärjestelmän kautta. Lisäksi ACTH vähentää CRH:n eritystä hypotalamukesta.


title: Lisämunuainen

text: Tämä hypotalamus-aivolisäke-lisämunuaisakseli eli HPA-akseli (Hypothalamus-Pituitary-Adrenal cortex axis) on tärkeä osa neuroendokriinistä järjestelmää, joka kontrolloi stressireaktioita. Ihmisen tärkein glukokortikoidi on kortisoli. Stressin ja kortisolin lisäksi CRH:n vapauttamista säätelee uni-valve-rytmi. Myös aivojen monoamiinivälittäjäaineet, kuten serotoniini, noradrenaliini ja dopamiini osallistuvat säätelyyn.


title: Lisämunuainen

text: Useilla masennusta sairastavilla henkilöillä HPA-akseli toimii yliaktiivisesti. Tällöin uni-valve -rytmi on usein häiriintynyt ja elimistössä on krooninen stressi. Nämä syövät voimavaroja, ja helposti joudutaan noidankehään, jossa stressi pahenee entisestään. Mielialalääkkeet saattavat tasapainottaa HPA-akselin toimintaa välittäjäaineiden määrää lisäämällä, jolloin noidankehä helpottaa ja elimistö alkaa toipua. Mielialalääkkeillä on monia muitakin vaikutuksia kuin HPA-akseliin liittyvät. Psykoterapian merkitys masennukseen liittyy osin siihen, että opitaan hallitsemaan stressireaktioita ja rentoutumaan, jolloin HPA-akselin toiminta tasapainottuu. Otsalohkoista, joihin tavoitteellisen toiminnan koordinointi on keskittynyt, on hermoratoja hypotalamukseen. Näin ollen tietoisilla ponnistuksilla voimme vaikuttaa HPA-akselin toimintaan.


title: Live at Budokan

text: Live at Budokan (myös At the Budokan tai Live at the Budokan) käsittää useita Tokion Nippon Budokan -hallissa taltioiduista levyistä.


title: Publius Crassus

text: Publius Licinius Crassus (kuoli 53 eaa.) oli roomalainen sotilas, joka toimi Gallian sodan aikana Julius Caesarin legaattina. Caesar lähetti hänet muun muassa Akvitaniaan kukistamaan roomalaisille vihamielisiä heimoja 57 eaa.


title: Publius Crassus

text: Vuonna 54 eaa. Publius matkusti Syyriaan, missä hänen isänsä Marcus Licinius Crassus suunnitteli sotaa Parthiaa vastaan. Hänellä oli mukanaan noin tuhatpäinen gallialaisista koostuva ratsuväkiyksikkö. Hän kuoli Carrhaen taistelussa vuonna 53 eaa. johtaessaan ratsuväen vastahyökkäystä parthialaisia vastaan. Parthialainen katafraktiratsuväki oli kuitenkin liian voimakas ja sai saarrettua gallialaiset, jotka olivat erkaantuneet muusta armeijasta. Lopulta Publius määräsi erään sotilaansa surmaamaan hänet.


title: Arno (nimi)

text: Arno on saksalaisperäinen miehen etunimi. Nimi on lyhentymä nimestä Arnold, joka merkitsee ”kotkan tavoin hallitsevaa”.


title: Arno (nimi)

text: Suomessa nimi Arno on Väestörekisterikeskuksen tietojen mukaan annettu 1800-luvun lopulta vuoden 2009 loppuun mennessä 922 henkilölle. Nimeä ei tässä muodossa ole almanakassa, mutta Suomessa sen yleisempi muunnos on Aarno, jonka nimipäivä on 16. marraskuuta.


title: Arno

text: Arno tarkoittaa seuraavia asioita:


title: Kolikko

text: Kolikko on pieni, litteä, (usein) kovasta metallista tai muovista lyömällä valmistettu litteä kiekko, jota käytetään pääsääntöisesti maksuvälineenä, käteisenä rahana. Kolikot julkaisee usein jokin virallinen taho, kuten valtio, hallitsija tai hallitus. Lyöjätahon tunnukset esiintyvät kolikossa sen tunnuspuolella. Arvopuolella kerrotaan kolikon nimellisarvo. Kolikko on nykyisistä maksuvälineistä vanhin.


title: Kolikko

text:
Kolikot ovat usein metallia tai metalliseosta, joskus tehty synteettisistä materiaaleista. Ovat usein muodoltaan pyöreitä. Kolikot jotka on tehty arvokkaista metalleista kutsutaan Bullion-kolikkoiksi. Muita kolikoita käytetään rahana, jokapäiväisissä maksutapahtumissa, setelirahojen joukossa.
Kolikkoja voidaan käyttää fiat-rahana.


title: Kolikko

text: Kolikon arvo keräilijälle määräytyy useimmiten sen kunnosta, historiallisesta merkittävyydestä, harvinaisuudesta, laadusta, muotoilun kauneudesta ja yleisestä keräilijöiden haluttavuudesta.


title: Kolikko

text: Rahankäsittelyn helpottamiseksi kolikkoina lyödään yleensä sellaiset nimellisarvot, joiden käyttö on suurinta ja joiden painaminen seteleinä olisi epätaloudellista nopeasta kierrosta johtuvan kulumisen aiheuttaman uusimistarpeen vuoksi. Poikkeuksia tästä ovat erilaiset juhlarahat, jotka voivat olla suuriarvoisiakin.


title: Kolikko

text: Inflaation vuoksi pienimpiä kolikoita on usein poistettu käytöstä ja pienimpiä seteleitä alettu lyödä kolikoina. Esimerkiksi yhden ja kahden sentin eurokolikoista on haluttu luopua monissa euromaissa. Suomessa niitä ei alun perinkään otettu käyttöön. Toisinaan kolikon lyöntikustannukset saattavat ajan myötä ylittää reaaliarvon, kuten kävi alun perin täyskupariselle Yhdysvaltain yhden sentin metallirahalle. Tällöin nimellisarvosta joko luovutaan tai kolikkoa aletaan lyödä halvemmasta materiaalista. Suomen hopeamarkalle kävi samoin kuin Yhdysvaltain yhden sentin kolikolle.


title: Kolikko

text: Leimakiilto tarkoittaa sitä kiiltoa, joka syntyy metallirahaa lyötäessä kolikon tasaisiin pintoihin. Kiilto katoaa kolikon kiertäessä, minkä vuoksi keräilijät haluavat usein rahat leimakiiltoisina.


title: Kolikko

text: "Kolikko" on onomatopoeettinen sana, se kuvailee metallirahan kolinaa. Kolikon etu- eli tunnuspuolta sanotaan kruunaksi ja tausta- eli arvopuolta klaavaksi. Kruuna-nimitys juontaa juurensa siitä, että kolikon etupuolelle lyötiin kuninkaan tai vain hänen kruununsa kuva.


title: Kolikko

text: Kolikoita voi myös käyttää erilaisten temppujen yhteydessä, tai arvottaessa jotakin voi heittää kruunaa ja klaavaa.


title: John L. Hall

text: John Lewis Hall (s. 21. elokuuta 1934) on yhdysvaltalainen fyysikko, joka sai vuoden 2005 Nobelin fysiikanpalkinnon yhdessä Roy J. Glauberin kanssa optisen koherenssin kvanttiteorian kehittämisestä. John Hall ja Roy Glauber jakoivat palkinnon saksalaisen Theodor Hänschin kanssa.


title: John L. Hall

text: Hall kävi koulunsa Denverissä ja opiskeli Carnegie Mellon -yliopistossa, missä hän väitteli vuonna 1961. Hän on kirjoittanut yli 250 vertaisarvioitua artikkelia ja saanut kymmenen patenttia.


title: Roy J. Glauber

text: Roy Jay Glauber (s. 1. syyskuuta 1925 New York) on yhdysvaltalainen fyysikko, joka sai vuoden 2005 Nobelin fysiikanpalkinnon yhdessä John L. Hallin kanssa optisen koherenssin kvanttiteorian kehittämisestä. John Hall ja Roy Glauber jakoivat palkinnon saksalaisen Theodor Hänschin kanssa.


title: Roy J. Glauber

text: Glauber toimii professorina Harvardin ja Arizonan yliopistoissa.


title: Isaias Afewerki

text: Isaias Afewerki (tigrinjaksi ኢሳይያስ ኣፈወርቅ, s. 2. helmikuuta 1946 Asmara) on Eritrean ensimmäinen presidentti. Hänestä tuli presidentti maan itsenäistyessä 1993, mutta hän oli ollut "de facto" -johtaja jo ennen valintaa.


title: Isaias Afewerki

text: Seuraavia vuodeksi 1997 suunniteltuja presidentinvaaleja ei koskaan käyty. Afewerkiä onkin pidetty yksipuoluejärjestelmäisessä maassa käytännössä diktaattorina. Hänen hallintonsa on vaientanut arvostelua maassa kieltämällä yksityiset sanomalehdet.


title: Isaias Afewerki

text: Afewerki liittyi Eritrean Liberation Front (ELF) -itsenäisyysliikkeeseen vuonna 1966 saaden samana vuonna sotilaskoulutuksen Kiinassa. Hänestä tuli Eritrean People's Liberation Front (EPLF) -järjestön pääsihteeri 1987.


title: Isaias Afewerki

text: Vuonna 2013 armeija yritti kapinoida Afewerkia vastaan mutta kapina tukahdutettiin. Varsinkin sen jälkeen Afewerkin valtaa on pönkittänyt palkkasotureista koostuva Tigray People’s Democratic Movement (TPDM).


title: Isaias Afewerki

text:
Etiopian entinen pääministeri
Meles Zenawi oli Afewerkin serkku.


title: Theodor W. Hänsch

text: Theodor Wolfgang Hänsch (s. 30. lokakuuta 1941) on saksalainen fyysikko, joka sai vuoden 2005 Nobelin fysiikanpalkinnon laserpohjaisen tarkkuusspektroskopian kehittämisestä. Hänsch jakoi palkinnon amerikkalaisten John L. Hallin ja Roy J. Glauberin kanssa.


title: Theodor W. Hänsch

text: Hänen oppilaansa Carl Wieman sai Nobelin fysiikanpalkinnon vuonna 2001.


title: Tohtori Sykerö

text: Tohtori Sykerö () on vuonna 1979 valmistunut brittiläis-hollantilaisena yhteistyönä tehty animaatiosarja. Tohtori Sykeröä on esitetty useampaan otteeseen Suomen televisiossa ja se on julkaistu kokonaisuudessaan myös DVD:llä. Sarjan loi englantilainen Jeffrey O'Kelly. Paikka paikoin melko surrealististen tapahtumiensa myötä sarja on noussut lähes kulttimaineeseen, vaikka sitä tehtiin aikanaan vain 13 jaksoa. Sarjan lämminhenkiset musiikit on säveltänyt Ken Leray.


title: Tohtori Sykerö

text: Sarjan päähenkilö, tohtori ja tiedemies Sykerö, on ystävällinen pyylevä vanha herrasmies, joka liikkuu sateenvarjolla hyppien ja asuu talossaan metsän keskellä taloudenhoitajattarensa neiti Nokkosen kanssa. Eteen tulevien ongelmien ratkomiseksi tohtori Sykerö kehittää useammankin keksinnön, esimerkiksi taloudenhoitajarobotin, aikakoneen sekä koneen, jolla palautetaan sateenkaaren kadonneet värit.


title: Tohtori Sykerö

text: Englantilaiset humoristit Douglas Adams ja John Lloyd kirjoittivat käsikirjoitukset jaksoihin 7 ja 12.


title: Tohtori Sykerö

text: Sarjassa on kolmetoista jaksoa. Niiden suomenkieliset nimet ovat:


title: Tohtori Sykerö

text: Suomenkielinen vanha päälleäänitys


title: Tohtori Sykerö

text: Vanha dubbaus äänitettiin alkuperäisen äänityksen päälle siten, että englanninkielinen äänitys kuului taustalla vaimeana. Sarjan suomenkielisen version kertojina toimivat näyttelijät Pauli Virta ja Heikki Määttänen.


title: Tohtori Sykerö

text: Suomenkieliset uudet ääninäyttelijät:


title: Tohtori Sykerö

text: Uusi dubbaus Mediaplantissa: Tohtori Sykeröstä on tehty kaksi elokuvaa, jotka on koostettu sarjan jaksoista. Ne on dubattu suomeksi. Rooleissa mm. Aune Lind ja Heikki Määttänen. Suomenkielisen version toteuttaja Pirjo Aaltonen.


title: Rölli

text: Rölli voi tarkoittaa seuraavia:


title: Rölli-peikko

text: Rölli on näyttelijä Allan ”Allu” Tuppuraisen luoma ja näyttelemä satuhahmo. Vuonna 2006 Rölli valittiin Suomen suosituimmaksi satuhahmoksi Yleisradion järjestämässä Satusuomalainen-äänestyksessä.


title: Rölli-peikko

text: Allu Tuppurainen loi Röllin alun perin vuonna 1985 radioon kuunnelmien ja lastenlaulujen hahmoksi. Lauluja julkaistiin C-kaseteilla, LP-levyillä ja myöhemmin myös CD-levyillä. Laulujen pohjalta kehitettiin televisiosarja "Rölli", jonka ensimmäinen esitys oli vuonna 1986. Sitä on esitetty "Pikku Kakkonen" -ohjelmassa. Myöhemmin Rölli on esiintynyt myös viidessä elokuvassa.


title: Rölli-peikko

text: Tuppurainen ilmoitti vuonna 2002 lopettavansa Röllin esittämisen, mutta hän on myöhemmin palannut rooliin vielä kahdessa röllielokuvassa ja dubbaajana yhdessä animaatioelokuvassa.


title: Rölli-peikko

text: Alahärmässä sijaitsevassa Powerparkin monitoimipuistossa on Röllikylä-niminen teemapuisto. "Röllin sydän" -elokuvaan perustuva teemapuisto avattiin 1. kesäkuuta 2009. Kylän suunnitelman on tehnyt Janne Kopu.


title: Rölli-peikko

text: Tuppurainen sanoi, että alun perin Röllin hahmossa olivat yhdistyneenä uhmaikäinen pikkupoika ja kärttyinen vanha ukko, myöhemmin särmät ovat kuulemma hioutuneet pyöreämmiksi. Tuppuraisen mukaan Rölli ei ole peikko, vaan kuuluu röllien lajiin. Hahmon kutsuminen peikoksi on yleinen väärinkäsitys. Rölli on peikkomainen hahmo, joka asustelee yksin pienessä puumökissä keskellä Röllimetsää. Röllillä on repaleiset vaatteet ja sotkuinen hiuspehko. Suussa on vain yksi iso hammas.


title: Rölli-peikko

text: Rölli viettää päivänsä ihmettelemällä maailman kummallisuuksia ja ”ihmisotusten” käytöstä. Omien sanojensa mukaan Rölli on hirmuinen ja lapsia säikyttelevä, mutta tosiasiassa Rölli on ujo, kiltti ja hyväsydäminen. Toisinaan Rölli syyllistyy hölmöilyyn ja ajattelemattomuuteen, mutta se johtuu innostuksesta eikä niinkään pahuudesta.


title: Rölli-peikko

text: Röllin toistuvia hokemia ovat "Kautta likaisten varpaitteni!" ja "Tilipitappi tippi tappi".


title: Rölli-peikko

text: Yksi Röllin lauluissa ja tv-ohjelmissa esiin nouseva teema on oman erilaisuuden hyväksyminen. "Omituisten otusten kerho" -kappaleessa se ilmaistaan muun muassa näin:


title: Rölli-peikko

text: Muita Röllin lauluissa, tv-sarjassa ja elokuvissa toistuvia teemoja ovat luonnon arvostaminen, uteliaisuuteen kannustaminen sekä omien pelkojen kohtaaminen.


title: Rölli-peikko

text: "Rölli"-sarjan ensimmäiset 10 jaksoa tuotti Porin teatteri ja kaikki muut jaksot Vaasan kaupunginteatteri. Sarjaa on esitetty Yle TV2:n Pikku Kakkonen -ohjelmassa useita kertoja uusintana. Rölliä voi hyvin pitää yhtenä Pikku Kakkosen tunnetuimmista hahmoista. Sen lisäksi Röllistä on tehty viisi elokuvaa. "Röllin sydän" on animaatioelokuva, muut näytelmäelokuvia. Allu Tuppurainen on näytellyt Röllin roolin kaikissa elokuvissa.


title: Robert Oppenheimer

text: Julius Robert Oppenheimer (22. huhtikuuta 1904, New York City – 18. helmikuuta 1967, Princeton, New Jersey) oli yhdysvaltalainen teoreettinen fyysikko, joka osallistui maailman ensimmäisen ydinaseen kehittelyyn eli Manhattan-projektiin toisen maailmansodan aikana. Hän oli projektin johtava tiedemies, joka johti Los Alamosin huippusalaista ydintutkimuslaboratoriota.


title: Robert Oppenheimer

text: Oppenheimer syntyi New Yorkissa. Hänellä oli juutalaissaksalaisia sukujuuria. J. Robert Oppenheimerin Katherine-aviopuoliso oli niin ikään saksalaistaustainen ja sukua jopa sotamarsalkka Wilhelm Keitelille.


title: Robert Oppenheimer

text: Oppenheimer osoitti erityistä lahjakkuutta jo nuorena. Hän opiskeli yliopistoissa laaja-alaisesti Englannissa, Saksassa ja Yhdysvalloissa. Hän suoritti perustutkintonsa Harvardissa ja jatkoi Cambridgen yliopistossa Ernest Rutherfordin ohjauksessa. Myöhemmin hän oli luennoitsijana mm. Berkeleyn yliopistossa Kaliforniassa.


title: Robert Oppenheimer

text: Oppenheimer teki tärkeää tutkimusta teoreettisen tähtitieteen (ja siihen liittyvien yleisen suhteellisuusteorian ja ydinvoiman teorian) alalla sekä ydinfysiikan, spektroskopian ja kvanttikenttäteorian aloilla. Kvanttikenttäteoriaa hän laajensi osaksi kvanttisähködynamiikkaa. Hän oli myös kiinnostunut relativististisesta kvanttimekaniikasta, vaikka hän epäili sen pätevyyttä.


title: Robert Oppenheimer

text: Vuosina 1943–1945 Oppenheimer johti Los Alamosin laboratoriota (LANL). Hänen läheisenä työtoverinaan sotilaallisessa merkityksessä toimi Leslie Groves. Yksi Oppenheimerin likeinen tieteellinen työtoveri oli Robert Serber, joka oli mukana Trinity-ydinkokeessa Oppenheimerin ja Grovesin tavoin. Vuosina 1947–1966 Oppenheimer johti Princetonin yliopiston huippuyksikköä, jota kutsuttiin nimellä "Advanced Studies".


title: Robert Oppenheimer

text:
J. Edgar Hooverin johtama keskusrikospoliisi FBI oli seurannut Oppenheimeria jo ennen toista maailmansotaa.
Oppenheimer joutui yhtenä monista epäamerikkalaisuutta tutkineen HUAC-komitean uhriksi. Hänellä todistettiin olleen vakava suhde vuodesta 1936 lähtien Jean Tatlock -nimiseen naiseen, joka oli ollut kommunistipuolueen jäsen ja joka oli myös kirjoittanut kommunistiseen sanomalehteen. Se riitti tuomion pohjaksi: Oppenheimer menetti luotettavuusluokituksensa eikä loppuikänään päässyt enää tutkimaan omia salaisiksi luokiteltuja arkistojaan.


title: Robert Oppenheimer

text: Oppenheimer lopetti suhteen Tatlockin kanssa vuonna 1939. Saman vuoden elokuussa hän tapasi Katherine ("Kitty") Puening Harrisonin, radikaalin Berkeleyn opiskelijan ja entisen kommunistipuolueen jäsenen. Harrison oli ollut naimisissa kolme kertaa aikaisemmin. Hänen ensimmäinen avioliittonsa kesti vain muutaman kuukauden. Hänen toinen miehensä Joe Dallet oli aktiivinen jäsen kommunistipuolueessa. Hän kuoli Espanjan sisällissodassa. Kitty palasi Yhdysvaltoihin, jossa hän suoritti Bachelor of Arts -tutkinnon kasvitieteessä Pennsylvanian yliopistossa. Siellä hän avioitui Richard Harrisonin, lääkärin ja lääketieteen tutkijan, kanssa vuonna 1938. Kesäkuussa 1939 Kitty ja Harrison muuttivat Pasadenaan, Kaliforniaan, jossa hän tuli radiologian päälliköksi paikallisessa sairaalassa ja ilmoittautui jatko-opiskelijaksi Kalifornian yliopistossa, Los Angelesissa. Kesällä 1940 hän jäi Oppenheimerin karjatilalle New Mexicossa. Saatuaan tietää olevansa raskaana hän pyysi lopulta Harrisonilta avioeroa. Tämän kieltäydyttyä Kitty sai välittömän avioeron Renossa, Nevadassa ja otti Oppenheimerin neljänneksi miehekseen 1. marraskuuta 1940.


title: Robert Oppenheimer

text: J. Robert Oppenheimer kuoli kurkkusyöpään ketjutupakoinnin seuraamuksena 62-vuotiaana. Syöpä todettiin vuonna 1965. Häntä yritettiin hoitaa kemoterapian ja sädehoidon avulla, mutta nämä eivät sairauteen tehonneet.


title: Yma Sumac

text: Yma Sumac (13. syyskuuta 1922 – 1. marraskuuta 2008), jonka nimi kirjoitetaan toisinaan myös Ymma Suma, oli perulaissyntyinen laulaja, äänialaltaan sopraano. Hänen koko nimensä oli Zoila Augusta Emperatriz Chavarri del Castillo. 1950-luvulla Sumac oli yksi suosituimmista exotica-musiikkityylin edustajista. Hänet muistetaan muun muassa laajasta yli neljän oktaavin äänialastaan ja runsassävyisestä äänestään. Yma Sumacin anagrammi on Amy Camus, mikä antoi joillekuille aikoinaan aiheen epäillä häntä ranskalaiseksi huijariksi. Itse hän sanoi polveutuvansa inkojen kuuluisasta kuninkaasta Atahualpasta.


title: Yma Sumac

text:
Sumac kuoli marraskuun ensimmäisenä päivänä 2008 Los Angelesissa, Kaliforniassa, yhdeksän kuukautta paksusuolisyöpädiagnoosin jälkeen. Hänet on haudattu Hollywood Forever -hautausmaalle Los Angelesiin.Yma Sumac näytteli myös kahdessa Hollywood-elokuvassa: "Inkojen salaisuus" ("Secret of the Incas", 1954, ohjaus Jerry Hopper) ja "Persian tikari" ("Omar Khayyam', 1957, ohjaus William Dieterle).
Ensin mainittu toimi innoittajana Indiana Jones -elokuville Charlton Hestonin esittämän sankarin nahkatakkia, fedora-hattua ja parransänkeä myöten. Elokuvaa ei ole julkaistu videolla tai DVD:llä.


title: Mariaanit

text: Mariaanit ovat saaristo Tyynellämerellä Filippiinienmeren länsireunalla. Ne muodostavat Mikronesian alueen pohjoisimmat saaret. Mariaanit koostuvat Guamista ja Pohjois-Mariaaneista. Molemmat kuuluvat Yhdysvalloille. Mariaaneilla sijaitsee maailman syvin kohta Mariaanien hauta. Mariaanit ovat saaneet nimensä 1600-luvulla eläneen Espanjan kuningattaren ja Kaarle II:n äidin, Maria Anna Itävaltalaisen mukaan.


title: Mariaanit

text: Vuonna 1899 Saksan keisarikunta osti saaret Espanjalta 25 000 000 Espanjan pesetalla.


title: Hevi

text: Hevi voi tarkoittaa seuraavia:


title: Karoliinit

text: Karoliinit on saaristo Tyynellämerellä. Sen itäosat sijaitsevat Mikronesian liittovaltiossa ja länsiosat Palaussa. Suurin osa saarista on koralliatolleja. Asukkaat puhuvat muun muassa ponapea, yapia, kosraeta ja palauta. On olemassa myös kieli nimeltään karoliini, mutta nimestään huolimatta sitä ei puhuta Karoliineilla.


title: Karoliinit

text: Vuonna 1527 Karoliinit nimettiin Sequeira-saariksi. Niistä käytettiin myös muun muassa nimeä Uudet Filippiinit. Amiraali Francisco Lazeano nimesi saaret Karoliineiksi vuonna 1686.


title: Karoliinit

text: Saksan keisarikunta osti Espanjalta saaret vuonna 1899 hintaan 2 5 000 000 Espanjan pesetaa


title: Karoliinit

text: Karoliinien saarilla elää paljon endeemisiä eliölajeja, joita ei tavata missään muualla.


title: Jalkapallon Suomen Cup

text: Respect Suomen Cup (myös Suomen Cup, vuosina 1989–1992 "Kansallis cup" ja 1993–1999 "Veikkaajan Suomen Cup") on vuosittainen jalkapallon cupkilpailu, joka on avoin kaikille Suomen Palloliiton alaisiin sarjoihin osallistuville miesten joukkueille. Se järjestettiin ensimmäisen kerran vuonna 1955. Suomen Cupin voittajajoukkue saa kiertopalkinnon lisäksi 50 000 euron rahapalkinnon sekä paikan Eurooppa-liigan karsintoihin. Hallitseva mestari on vuoden 2018 finaalin voittanut FC Inter Turku.


title: Jalkapallon Suomen Cup

text: Kilpailun nykyinen nimi tulee Euroopan jalkapalloliiton UEFA:n vuonna 2008 käynnistämästä "Respect"-yhdenvertaisuuskampanjasta. Naisille järjestettävä vastaava kilpailu on vuonna 1981 perustettu Naisten Suomen Cup.


title: Jalkapallon Suomen Cup

text: Suomen Cupin esikuva on vuonna 1871 perustettu Englannin FA Cup, joka on maailman vanhin ja tunnetuin jalkapallon cup-kilpailu. Niiden suosio perustuu alempien sarjatasojen joukkueiden mahdollisuuteen päästä haastamaan suurseuroja. Jalkapallocupit ovat useissa maissa arvostettuja kilpailuja, mutta Suomen Cup ei ole saavuttanut vastaavaa merkitystä tai yleisönsuosiota. Yhtenä syynä on pidetty sen ennalta-arvattavuutta. Alkuvuosia lukuun ottamatta cupissa ei juurikaan ole nähty muualla maailmassa usein koettuja yllätyksiä, vaan pääsarjaseurat ovat hallinneet kilpailua.


title: Jalkapallon Suomen Cup

text: Suomen Cup on perinteisesti käynnistynyt keväällä ja finaali on muutamaa poikkeusta lukuun ottamatta pelattu syksyllä kotimaisen sarjakauden päätteeksi. Loppuottelupaikkana oli aluksi Helsingin olympiastadion ja vuodesta 2000 lähtien Töölön jalkapallostadion. Helsingin lisäksi finaali on järjestetty Tampereella 1976, 2001 ja 2016, Porissa 1993, Valkeakoskella 2015 ja Seinäjoella 2017. Vuonna 1978 pelattiin kaksiosainen loppuottelu finalistien kotikentillä Kuopiossa ja Lahdessa. Loppuottelu televisioitíin ensimmäistä kertaa suorana lähetyksenä vuonna 1972.


title: Jalkapallon Suomen Cup

text: Vuosina 1962–1997 Suomen Cupin voittaja sai paikan UEFA:n järjestämään Cup-voittajien cupiin ja sen lakkauttamisen jälkeen UEFA-cupiin vuoteen 2007 saakka. Vuodesta 2008 lähtien Suomen Cupin voittaja on saanut paikan UEFA-cupin seuraajaksi perustetun Eurooppa-liigan karsintaan.